title: Speedin’

text: Speedin’ (Kräk! krälp 04) on oululaisen rockyhtye Spidersin debyyttialbumi vuodelta 1979. Levyn tuottivat Janne Louhivuori ja Timo Lindström.


title: Follow Me Follow

text: Follow Me Follow (Kräk! KRÄLP 8) on vuonna 1980 ilmestynyt Spidersin toinen pitkäsoitto.


title: Gaf

text: Gaf (, ) on joissakin arabialaista kirjaimistoa käyttävissä kielissä esiintyvä kirjain, joka ilmaisee soinnillista velaarista klusiilia . Arabian standardiaakkostoon gaf-kirjain ei kuulu.


title: Gaf

text: Persian gaf (گ) on muodostettu lisäämällä vinoviiva kāf-kirjaimen persialaiseen varianttiin (ک). Kirjainta käytetään tässä muodossa myös muun muassa urdussa, pandžabissa ja sindhissä. Paštussa käytetty gaf (ګ) kirjoitetaan kāf-kirjaimena, johon on lisätty pieni ympyrä. Tarkka kirjoitusasu riippuu siitä, esiintyykö kirjain sanan alussa, lopussa, keskellä vai itsenäisenä kirjaimena.


title: Toni Etu-Seppälä

text: Toni Etu-Seppälä (s. 3. syyskuuta 1978 Imatra) on entinen suomalainen jalkapalloilija. Hän oli pelipaikaltaan maalivahti.


title: Toni Etu-Seppälä

text: Etu-Seppälä on Rovaniemen Palloseuran kasvatti. Hän pelasi Veikkausliigassa 11 ottelua kaudella 1999 edustaen FC Lahtea ja yhden ottelun kaudella 2000 FC Jazzssa. Ensiesiintymisensä pääsarjatasolla hän teki 20. kesäkuuta 1999, kun FC Lahti hävisi kotonaan Kotkan TP:lle 0–1.


title: Toni Etu-Seppälä

text: Ykkösessä Etu-Seppälä pelasi kuusi ottelua FC Lahdessa ja lainalla AC Vantaassa sekä Kakkosessa yhteensä 64 ottelua edustaen Pallo-Lahden ja Kajaanin Hakan riveissä. Hän pelasi yhden nuorten maaottelun vuonna 1999 ja kolme ottelua alle 17-vuotiaiden maajoukkueessa vuonna 1996.


title: Rickard Rydell

text: Rickard Rydell (s. 22. syyskuuta 1967 Vallentuna) on ruotsalainen kilpa-autoilija.


title: Rickard Rydell

text: Eri vakioautoluokissa kunnostautunut Rydell kilpaili vuosina 1994–2000 BTCC-sarjassa, ja voitti sarjan mestaruuden vuonna 1998 ajaessaan tehdastallin Volvo S40:llä. Vuosina 2005–2013 hän kilpaili WTCC-sarjassa.


title: Rickard Rydell

text: Rydell on osallistunut neljästi Le Mansin 24 tunnin ajoon. Vuonna 2007 hänen autokuntansa voitti GT1-luokan Aston Martinilla, ja sijoittui yleiskilpailun viidenneksi.


title: Rickard Rydell

text: Rydellin pikkuformulauran paras saavutus oli vuoden 1992 Formula 3-luokan arvostetun Macaon Grand Prix'n voitto.


title: Karim

text: Karim () on arabialaisperäinen miehen etunimi.


title: Mīm

text: Mīm () on arabialaisen kirjaimiston 24. kirjain, joka äännetään ja kirjoitetaan itsenäisessä muodossa م. Se vastaa heprealaisen kirjaimiston kirjainta mem (מ).


title: Mīm

text: Arabialaista kirjaimistoa käytetään hyvin erilaisissa kielissä ja sen kirjoitusasussa ja ääntämyksessä on runsaasti kielikohtaista vaihtelua, mutta mīm-kirjaimen muoto ja äänneasu ei juuri muutu. Mīm kirjoitetaan ja äännetään samalla tavalla muun muassa arabiassa, persiassa, urdussa, pandžabissa, paštussa, sindhissä ja kurdissa.


title: Mīm

text: Muiden arabialaisten kirjainten tavoin mīmin kirjoitusasu riippuu ympäröivistä kirjaimista. Sanan alussa ja sellaisten kirjainten jälkeen, joita ei liitetä seuraavaan kirjaimeen, mīm kirjoitetaan muodossa مـ (esim. محمد, "Muḥammad"). Sanan keskellä edeltävään ja seuraavaan kirjaimeen liitettynä mīmin kirjoitusasu on ـمـ (esim. أحمد, "’Aḥmad"), ja sanan lopussa se kirjoitetaan ـم (esim. کریم, "Karīm").


title: Ibrahim Ismail

text: Sulttaani Ibrahim Ismail on Johorin 25. sulttaani. Hän nousi valtaan isänsä Iskandarin kuoltua vuonna 2010.


title: Ibrahim Ismail

text: On pitkälti hänen isänsä kyseenalaisten toimien ansiota, että Malesian sulttaanien koskemattomuus lain edessä poistettiin vuonna 1993. Isänsä Iskandarin tavoin myös Ibrahim on saanut ristiriitaista mainetta pahoinpitelysyytösten takia. Malesian valtio ei myöskään enää rahoita Johorin kuningashuonetta mielivaltaisen tuhlailun takia.


title: Stuart Symington

text: William Stuart Symington Jr. (26. kesäkuuta 1901 Amherst, Massachusetts – 14. joulukuuta 1988 New Canaan, Connecticut) oli yhdysvaltalainen demokraattipoliitikko, joka toimi senaattorina 1953–1976.


title: Stuart Symington

text: Symington opiskeli Yalen yliopistossa, muttei suorittanut tutkintoa. Hän avioitui senaattori James W. Wadsworth Juniorin tyttären kanssa, toimi 12 vuotta liikkeenjohtotehtävissä appiukkonsa yrityksessä, keräsi näin huomattavan omaisuuden ja yritti vetäytyä työelämästä 37-vuotiaana. Hänelle tarjottiin kuitenkin johtajuutta missourilaisesta Emerson Electric -yrityksestä, joka kaipasi saneeraajaa. Sodan alettua presidentti Harry S. Truman kutsui hänet hallituksensa erityistehtäviin, jotka huipentuivat ilmailuministerikauteen 1947–1950. Missourin senaattoriksi hänet valittiin 1953.


title: Stuart Symington

text: Symington pyrki demokraattien presidenttiehdokkaaksi vuonna 1960, mutta ehdokkaaksi nimitettiin John F. Kennedy.


title: Stuart Symington

text: Symingtonin poikia ovat entinen kongressiedustaja James Symington ja Stuart Symington III.


title: René Vydarený

text: René Vydarený (s. 6. toukokuuta 1981) on slovakialainen jääkiekkoilija, joka edustaa kaudella 2018–2019 Tšekin toisella sarjatasolla pelaavaa HC České Budějovicea. Vydarený on pelannut urallaan Slovakian jääkiekkomaajoukkueessa MM-kisoissa vuosina 2005, 2006, 2008, 2009, 2012 ja 2013 sekä olympialaisissa vuonna 2014.


title: Rakkauden kaupunki

text: Rakkauden kaupunki on Vanessa Philippin studio-albumi vuodelta 2001Duetot: Vanessa Philipp & Bablo (nro. 9). Vanessa Philipp & Tero Moilanen (nro. 8).


title: Talladega Superspeedway

text: Talladega Superspeedway on moottoriurheilurata Talladegassa, Alabaman osavaltiossa Yhdysvalloissa, jota NASCAR -sarja käyttää kilparatanaan. Vuonna 1969 avatulla radalla on mittaa 4,28 kilometriä, ja radan nykyinen katsomokapasiteetti on 80 000 paikkaa.


title: Talladega Superspeedway

text: Pitkien suorien myötä NASCAR-kilpailuissa autojen nopeuksia joudutaan mekaanisesti rajoittamaan. Kyseistä menetelmää käytetään Talladegan lisäksi nykyään ainoastaan Daytona International Speedwayllä, joka on toinen perinteinen ovaalirata.


title: Talladega Superspeedway

text: Talladega Superspeedwayn yhteydessä sijaitsee ansioituneille kunniakuljettajille ja tiiviisti moottoriurheilun parissa työskennelleille henkilöille tarkoitettu International Motorsports Hall of Fame -kunniagalleriamuseo.


title: Pogo (Mali)

text: Pogo on maalaiskunta ja sen keskuskylä Ségoun alueen Nionon piirissä Malissa. Se sijaitsee Nigerjoen pohjoispuolisella tasangolla 40 kilometriä Nionosta etelään. Kunnassa on 16 300 asukasta (vuonna 2009).


title: Pogo (Mali)

text: Pogon kunta rajoittuu lännessä Nionon piirin Siribalan, pohjoisessa Nionon, idässä Macinan piirin Bokyweren ja Kolongon sekä etelässä Ségoun piirin Sibilan ja Sansandingin kuntiin. Seutu kuuluu Sahelin vyöhykkeeseen. Kunnan alueella sijaitsevat Dosséguélan kosteikko ja M’Bèwanin keinokastelualue.


title: Pogo (Mali)

text: Kuntaan kuuluu 18 kylää. Asukkaiden enemmistö on bambaroita. Heidän lisäkseen kunnassa asuu fulbeja ja bozoja. Vallitseva uskonto on islam.


title: Pogo (Mali)

text: Seudun pääelinkeino on maanviljely, Tärkeimmät viljelykasvit ovat hirssi, lehmänpapu, maapähkinä, maissi sekä Dosséguélan reunoilla ja M’Bèwanin alueella riisi. Lisäksi harjoitetaan karjanhoitoa, kalastusta, käsityöammatteja ja pienimuotoista kaupankäyntiä.


title: Pogo (Mali)

text: Kunnan liikenneyhteydet ovat heikot. Palveluihin kuuluvat seitsemän alakoulua, kaksi koraanikoulua, koulutus- ja kehittämiskeskus (CED) sekä terveysasema.


title: Michael Condon Memorial Award

text: Michael Condon Memorial Award on American Hockey Leaguen parhaalle tuomarille vuosittain jaettava palkinto, joka on nimetty kauden 2001-2002 aikana kuolleen linjatuomarin Mike Condonin mukaan.


title: Maxwell D. Taylor

text: Maxwell Davenport Taylor (26. elokuuta 1901 Keytesville, Missouri, Yhdysvallat – 19. huhtikuuta 1987 Washington D. C., Yhdysvallat) oli yhdysvaltalainen kenraali, joka teki huomattavan uran Yhdysvaltain asevoimissa.


title: Maxwell D. Taylor

text: Taylor valmistui West Pointin sotilasakatemiasta 1922 ja kävi sitten armeijan insinöörikoulun. Hän opetti ranskaa ja espanjaa West Pointissa ja toimi jo ennen toista maailmansotaa muun muassa sotilasasiamiehenä Pekingissä ja Tokiossa sekä erikoistehtävissä Etelä-Amerikassa. Sodassa hän sai mainetta laskuvarjojoukkojen divisioonankenraalina Ranskassa ja Italiassa.


title: Maxwell D. Taylor

text: Sodan jälkeen Taylor toimi West Pointin johtajana ja vuodesta 1949 Euroopassa olevien Yhdysvaltain joukkojen esikuntapäällikkönä, minkä jälkeen hänet nimitettiin Länsi-Berliinin sotilaskuvernööriksi. Vuonna 1953 hän sai tehtävän amerikkalaisjoukkojen komentajana Korean sodassa. Vuonna 1954 hänestä tehtiin Yhdysvaltain Itä-Aasian joukkojen ylipäällikkö ja seuraavana vuonna myös siellä olevien YK-joukkojen komentaja. Vuosina 1955–1959 Taylor oli Yhdysvaltain armeijan esikuntapäällikkö, minkä jälkeen hän siirtyi liike-elämän palvelukseen.


title: Maxwell D. Taylor

text: Presidentti John F. Kennedy kutsui Taylorin 1962 uudelleen armeijan johtotehtäviin vuosiksi 1962–1964. Sen jälkeen Taylor toimi vuoden verran suurlähettiläänä Saigonissa ja vuosina 1965–1969 presidentin neuvonantajana ja ulkomaantiedustelun johtajana.


title: Siepattu

text: Siepattu voi tarkoittaa ainakin seuraavia:


title: Sarit Thanarat

text: Sarit Thanarat (16. kesäkuuta 1897 Bangkok – 8. joulukuuta 1963 Bangkok) oli thaimaalainen sotamarsalkka, joka toimi Thaimaan pääministerinä 1958–1963.


title: Sarit Thanarat

text: Sarit valmistui Chula Chom Klaon sotilasakatemiasta Bangkokissa vuonna 1929. Armeijan upseerina hän aluksi tuki sotamarsalkka Phibunin valtaanpääsyä vuoden 1947 vallankaappauksessa ja palveli vuoteen 1957 asti tuon hallinnon puolustusministerinä ja asevoimien komentajana. Vuonna 1957 Sarit syrjäytti Phibunin. Hän tuli pääministeriksi syyskuussa 1959, lakkautti puolueet ja julistautui myös armeijan ylipäälliköksi.


title: Sarit Thanarat

text: Kun hänen edeltäjänsä Phibun oli estänyt kuningasperhettä esiintymästä julkisesti, Sarit salli kuningas Bhumibolin tulla taas esiin ja esiintyi itse kuninkaan alamaisena. Niinpä Saritin kuoltua 1963 armeija oli lojaali kuninkaalle ja valta siirtyi rauhanomaisesti Saritin lähipiiriin kuuluville upseereille.


title: Carl Grimes

text: Carl Grimes on kuvitteellinen hahmo Image Comicsin kustantamassa "The Walking Dead" -sarjakuvassa ja siihen pohjautuvassa samannimisessä televisiosarjassa. Televisiosarjassa hahmoa esittää Chandler Riggs. Carl on Rickin ja Lorin poika, ja häntä voidaan pitää sarjojen deuteragonistina.


title: Carl Grimes

text: Sarjakuvassa 13-vuotias (sarjan alkaessa seitsemänvuotias) Carl on apulaisseriffi Rick Grimesin sekä Lori Grimesin ainoa poika. Carl on ikäisekseen hyvin kypsä, ja halukas auttamaan ryhmäänsä sekä perhettään kaikin mahdollisin tavoin. Carl myös ilmaisee mielipiteensä asiasta kuin asiasta, ja vaatii päästä ääneen jos jokin ei häntä miellytä. Carl aiheuttaa myös keskustelua perheensä kesken, kun Rick antaa tälle aseen, jolla puolustaa itseään. Lori on eri mieltä asiasta, ja sanoo Carlin olevan liian nuori aseille. Carl seurusteli leikkimielisesti Sophian, erään Atlannan selviytyjän lapsen, kanssa. Vaikka pari ”erosi”, näyttää siltä, että Sophia on yli kahden vuoden jälkeen kiinnostunut seurustelemaan tosissaan Carlin kanssa.


title: Carl Grimes

text: Isänsä tavoin Carl on kokenut kovia zombien valloittamassa maailmassa. Äitinsä sekä siskonsa kuollessa Carl muuttuu kylmemmäksi, eikä epäröi tappaa ihmisiä. Rick on joutunut pelastamaan Carlin raiskaukselta. Tämän lisäksi Carl on kokenut rajuja, fyysisiä menetyksiä. Häntä on ammuttu rintaan sekä päähän, jolloin hän menetti vasemman silmänsä kokonaan, ja hänen päähänsä jäi arpien lisäksi iso reikä.


title: Carl Grimes

text: Televisiosarjan alussa 12-vuotias Carl ja Lori olivat paenneet kotoaan zombie-epidemian alkaessaan Shanen kanssa. Toisella tuotantokaudella Carl haavoittui vakavasti, kun Otis ampui tätä vahingossa kiväärillä rintaan, mutta Carl selviytyi tästä. Myöhemmin Carl halusi oppia käyttämään asetta, mutta Lori ei ollut tästä mielissään. Zombieksi muuttunut Shane yritti purra Rickin, mutta Carl ehti ampua tätä. Kolmannella tuotantokaudella Carl oli oppinut käyttämään asetta. Hän joutui todistamaan äitinsä Lorin kuoleman. Äitinsä menetyksen jälkeen Carl ei epäröinyt käyttää asetta. Hän tappoi yhden antautuvan Woodburyn asukkaan, joka oli osallistunut vankilan hyökkäykseen Kuvernöörin johdattamana.


title: Carl Grimes

text: Neljännellä tuotantokaudella Rick oli takavarikoinnut Carlin aseen ja kehotti häntä käyttämään sitä oikealla hetkellä. Zombielauman päästyään vankilalle Rick luovuttaa aseen Carlille ja he yhdessä onnistuvat ampumaan kaikki kulkijat. Kuvernöörin kostoiskun jälkeen Carl ja Rick luulivat Judithin kuolleen, jolloin raivostunut Carl ampuu yhtä kulkijaa monta kertaan haulikolla. Carl uhoaa isälleen että tämä pärjää yksi nykyisessä maailmassa, mutta tunnustaa myöhemmin että ei kykene siihen. Carl oli vähällä joutua raiskatuksi, mutta Rick pelastaa tämän. Carl joutuu Terminuksen asukkaiden vangitsemaksi, mutta Carolin avustamana hän pakenee yhdessä Rickin ja muiden ryhmäläisten kanssa. Samalla Carl ja Rick kohtaavat jo kuolleeksi luultun Judithin.


title: Carl Grimes

text: 15-vuotias Carl asuu parhaillaan Alexandriassa, jossa hän ihastuu Enid nimiseen nuoreen naiseen, johon on myös ihastunut Ron. Wolvesin hyökätessään Alexandriaan Carl pelastaa Ronin erään Wolvesin kynsistä, mutta Ron ei kiitä häntä. Zombilauman päästessään Alexandriaan Ron yritti ampua Carlin kostakseen isänsä Peten kuoleman, mutta tappelun seurauksena zombiet pääsevät talolle. Carl pakottaa myöhemmin Ronin luovuttamaan aseensa. Carl menettää sekasorrossa toisen silmänsä kun Ron yritti ampua Rickin, joka oli vastuullisena Ronin äidin Jessien kuolemasta. Michonne ehti tappaa Ronin mutta Ron ehtii painaa liipasimesta ja luoti osuu Carlin. Carl selviää kuitenkin tilanteesta.


title: Carl Grimes

text:
Carl lähtee Rickin ja muiden mukana saattamaan Maggien Hilltopiin. Matka keskeytyy kun iso joukko Pelastajia piirittää heidät metsässä. Carl joutuu näkemään Abrahamin ja Glennin raa'an kuoleman. Negan kiristää Rickiä Carlin kustannuksella. Mikäli Rick ei katkaise Carlin kättä kirveellä, hän olisi käskenyt joukkonsa tappamaan muut eloonjäänneet. Carl sai pitää kätensä, sillä Neganin tarkoitus oli saada Rickin murtumaan. Carl ei aio olla Pelastajien orjana. Kun Pelastajat kävivät Hiltopissa, Carl hiipii kuorma-auton taakse ja onnistuu pääsemään Pelastajien tukikohtaan Sanctuaryyn. Carl tappaa kaksi Pelastajaa, mutta ei ehdi tappaa Negania. Negan ei tapa kuitenkaan Carlia vaan näyttää hänelle tukikohtansa sekä heidän rutiinit. Negan pakottaa Carlin myös poistamaan siteen, missä hän piti piilossa Ronin aiheuttaman ampumahaavaa. Carl murtuu isänsä tavoin Neganille. Negan vie Carlin takaisin Alexandriaa ja valmistaa tälle jopa spagettia. Carlin tappaessaan kaksi Neganin miehistä, Negan tappaa Spencerin ja pakottaa Aratin myöhemmin ampumaan Olivian. Tämän jälkeen Rick alkaa suunnitella Pelastajien tuhoamista. Yllätys isku epäonnistui ja Carl joutui Neganin armoille. Negan oli vähällä tappaa Carlin, mutta Hiltopin ja Kingdomin asukkaat ehtivät tulla apuun. Carl ei osallistu sotaan, mutta tämä tapaa Siddiq nimisen miehen.
Carl vie Siddiqin Alexandriaan. Negan tekee kostoiskun Alexandriaan, kun Rick ja muut yrittivät tappaa heidät. Ennen iskua Carl puhuu Neganin kanssa ja pyytää että Negan tappaisi vaan hänet ja jättäisi muut rauhaan. Tämä puhe oli harhautus ja Alexandrian asukkaat pääsivät pakoon. Carl joutuu yksin keskelle tulitaistelua mutta selviää. Viemärissä paljastuu, että Carlia oli purtu mahaan. Carl sai pureman tilanteessa, jossa Kulkijat hyökkäsivät hänen ja Siddiqin kimppuun. Kun Carl tiesi kuolevansa infektioon, hän kirjoitti kirjeet monelle henkilöille, jopa Neganille. Carl ampuu myöhemmin itsensä päähän. Rick ja Michonne hautaavat hänet Alexandriaan.


title: Siribala

text: Siribala on maalaiskunta ja sen keskuskylä Ségoun alueen Nionon piirissä Malissa. Se sijaitsee Nigerjoesta lähtevän kastelukanavan varrella 25 kilometriä Nionosta etelään. Kunnassa on 37 100 asukasta (vuonna 2009).


title: Siribala

text: Siribalan kunta rajoittuu pohjoisessa Nionon piirin Kala Siguidan, koillisessa Nionon ja idässä Pogon sekä etelässä Ségoun piirin Sansandingin ja Dougabougoun ja lännessä N’Koumandougoun kuntiin. Seutu kuuluu Sahelin vyöhykkeeseen. Kunta sijaitsee Office du Nigerin keinokastelualueella.


title: Siribala

text: Kuntaan kuuluu 19 kylää. Asukkaat ovat etupäässä bambaroita, fulbeja, dogoneja, boboja, miniankoja, tuaregeja, bozoja ja somonoja.


title: Siribala

text: Seudun pääelinkeino on maanviljely. Siribalassa on laajat sokeriruokoviljelmät ja sokeritehdas. Lisäksi viljellään riisiä ja vihanneksia. Muita elinkeinoja ovat karjanhoito, kalastus, käsityöammatit ja kaupankäynti. Siribalassa pidetään viikoittaiset markkinat.


title: Siribala

text: Siribalan kautta kulkee Ségoun ja Nionon välinen maantie RN33. Palveluihin kuuluvat alakoulut, yksi yläkoulu, koulutus- ja kehittämiskeskus (CED) sekä kolme terveysasemaa.


title: Roy Thomson

text: Roy Herbert Thomson eli Lord Thomson of Fleet (5. kesäkuuta 1894 – 4. elokuuta 1976) oli kanadalainen sanomalehdenkustantaja, josta tuli yksi huomattavimmista hahmoista Lontoon Fleet Streetin sanomalehtipiireissä.


title: Roy Thomson

text: Torontolaisen parturin poika Roy Thomson myi nuorena radiovastaanottimia Kanadan Ontariossa ja sai idean perustaa oma radioasema, jotta radionostajilla olisi enemmän kuunneltavaa kuin huonosti kuuluvat asemat rajan takana Yhdysvalloissa. Hän sai selville, että läheisellä Abitibi Paper -yhtiön paperitehtaalla North Bayssä on hallussaan käyttämätön radiolähetyslupa, joka hänen onnistui vuokrata käyttöönsä vuodeksi yhdellä dollarilla. Radioasema alkoi menestyä ja pian hän perusti asemat myös Timminsiin ja Kirkland Lakeen, jotka 1930-luvun lamasta huolimatta olivat menestyviä kaupunkeja kultaesiintymiensä ansiosta.


title: Roy Thomson

text: Timminsin radioaseman alakerrassa oli käyttämättömäksi jäänyt lakkautetun Timmins Citizen -sanomalehden painokone, jonka Thomson sai halvalla omistukseensa. Hän perusti ensimmäisen sanomalehtensä, jonka nimeksi tuli The Paper. Lehti ilmestyi aluksi kerran viikossa, sitten muutaman kerran kunnes 1935 muuttui seitsenpäiväiseksi. Kanadan radioyhtiö (nykyinen CBC) tiukensi radiotoimilupien myöntämistä niin, ettei samalle henkilölle enää sallittu useita toimilupia. Tästä syystä Thomson päättikin keskittyä sanomalehtibisnekseen, joka ei ollut luvanvaraista toimintaa.


title: Roy Thomson

text:
Thompson perusti yhteisyrityksen lehdenkustantaja Rupert Daviesin kanssa, joka halusi laajentua radiotoimintaan.
He perustivat Peterborough’n ja Kingstonin kaupunkeihin uudet radioasemat, jotka pian saivat haltuunsa myös televisiotoimiluvat.


title: Roy Thomson

text: Näiden medioiden tuotolla Thomson alkoi hankkia omistukseensa yhä enemmän sanoma- ja aikakauslehtiyhtiöitä vähitellen ympäri maailmaa. Pian hän omisti tusinan verran tv-asemia ympäri maailmaa, ja totesi pian kasvavan televisiotoiminnan olevan ”kuin lupa painaa rahaa”. Yksi tärkeimmistä televisioasemista oli Skotlannin Glasgow’ssa sijainnut Scottish Television. Sen johtamiseksi Thomson päätti muuttaa Skotlantiin vuonna 1953 ja osti siellä pian myös arvostetun The Scotsman -sanomalehden. Vuonna 1959 hänen lehti-imperiuminsa alkoi kasvaa, kun hän osti Kemsley-ryhmän lehdet, tärkeimpänä niistä The Sunday Times. Vuonna 1967 hän osti arvovaltaisen The Times -sanomalehden Astorin perheeltä ja yhdisti nämä kaksi lehteä yhtiöksi Times Newspapers.


title: Roy Thomson

text: Suurimmillaan Thomsonin lehti-imperiumiin kuului noin 200 lehteä Kanadassa, Yhdysvalloissa ja Britanniassa. Vauraudestaan huolimatta hän eli huomaamattomasti Lontoossa ja kulki töihin Fleet Streetille metrolla. 1970-luvulla hän sijoitti J. Paul Gettyn kanssa menestyksellisesti Pohjanmeren öljynporaustoimintaan.


title: Roy Thomson

text: Roy Thomson kuoli 1976. Hänen poikansa ja paronin tittelin perijä Kenneth (1923–2006) otti hoitoonsa Thomson Organization -perheyrityksen. Kenneth Thomson myi brittilehdet 1980-luvun alussa mediaimperiumiaan kasvattaneelle Rupert Murdochille ja vähitellen luopui lähes kaikista muistakin omistuksistaan ja omistautui harvinaisen taiteen keräilylle. Thomsonin perheen haltuun jäi vain 20 prosentin omistusosuus torontolaisesta The Globe and Mail -sanomalehdestä.


title: Ryan Mason

text: Ryan Glen Mason (s. 13. kesäkuuta 1991 Enfield) on uransa jo lopettanut englantilainen jalkapalloilija, joka edusti lopettaessaan Englannin mestaruussarjassa pelannutta Hull Cityä. Oikeajalkaisen Masonin pelipaikka oli keskikenttäpelaaja. Hän kuului myös Englannin jalkapallomaajoukkueeseen.


title: Ryan Mason

text: Mason oli Tottenhamin kasvatti. Vuonna 2009 hän siirtyi lainalle Yeovil Towniin. Hän pelasi seurassa 28 ottelua ja teki kuusi maalia. Mason pelasi vuosina 2009–2014 lainalla myös Mestaruussarjan Doncaster Roversissa, saman sarjan Millwall FC:ssä, Ranskan Ligue 1:n FC Lorientissa ja Ykkösliigan Swindon Townissa. Hän pelasi lainajaksojen välissä muutamia otteluita Tottenhamin edustusjoukkueessa, muun muassa Eurooppa-liigassa.


title: Ryan Mason

text: Kaudeksi 2014–2015 Mason palasi takaisin Tottenhamiin ja teki debyyttinsä Valioliigassa syyskuussa 2014 Arsenal FC:tä vastaan. Hän pelasi siitä lähtien seuran jokaisessa Valioliigan ottelussa lukuun ottamatta loukkaantumisesta aiheutunutta kahden ottelun taukoa. Avausmaalinsa Valioliigassa hän teki maaliskuussa 2015 Swansea Cityä vastaan.


title: Ryan Mason

text: Mason mursi kallonsa Chelseaa vastaan pelatussa ottelussa vuoden 2017 tammikuussa ja hänen uransa jalkapalloilijana loppui siihen. Hän palasi Hullin harjoituksiin jo saman vuoden toukokuussa, mutta ei kuitenkaan pelannut enää yhdessäkään ottelussa.


title: Ryan Mason

text: Mason on pelannut Englannin nuorten maajoukkueissa. Hän edusti vuosina 2009-2010 alle 19-vuotiaita ja vuonna 2011 alle 20-vuotiaita. Debyytti Englannin jalkapallomaajoukkueessa tapahtui maaliskuussa 2015 ystävyysottelussa Italiaa vastaan.


Donetskin kansallinen lääketieteellinen yliopisto (DonNMU) (, ) on Itä-Ukrainassa, Donetskin kaupungissa toimiva, vuonna 1930 perustettu lääketieteellinen yliopisto. Itä-Ukrainan sotatilan ja alueen yhteiskuntarauhaa häiritsevien, aluetta kontrolloivien aseellisten separatistijoukkioiden takia muun muassa yliopiston keskushallinto on siirretty syystalvella 2014 Krasnyi Lymaniin.


Donetskin kansallinen lääketieteellinen yliopiston pohjana on 12. kesäkuuta 1930 Ukrainan SNT:n keskuskomitean tekemä päätös Stalinon lääketieteellisen instituutin perustamisesta. Stalino oli nykyisen Donetskin tuonaikainen nimi. Opetus alkoi saman vuoden marraskuussa; ensimmäiselle vuosikurssille oli valittu 200 opiskelijaa. Vuonna 1994 instituutti sai yliopiston aseman ja vuonna 2007 se nimettiin kansalliseksi lääketieteelliseksi yliopistoksi. Se on nimetty Maksim Gorkin mukaan.


title: Donetskin kansallinen lääketieteellinen yliopisto

text: Yliopistossa on nykyään seitsemän tiedekuntaa sekä (ulkomaalaisille hakijoille tarkoitettu) valmistava laitos. Opetusta annetaan venäjäksi, ukrainaksi ja englanniksi. Yliopistossa opiskelee noin 4 200 opiskelijaa, joista moni tulee ulkomailta. Vuosien 2013 ja 2014 kahdensadan ukrainalaisen yliopiston vertailussa Donetskin lääketieteellinen yliopisto pisteytettiin Ukrainan 23. parhaaksi yliopistoksi. Maan lääketieteellisistä yliopistoista se oli tässä luokittelussa 2. paras. Kun huomioon otettiin muitakin yliopistoluokitteluja (eli Scopus siteeraukset ja espanjalainen Webometrics-rankin), pärjäsi DonNMU näissä vuonna 2014 muita lääketieteellisiä yliopistoja paremmin.On huomattava, että lääketieteen yliopisto-opetusta annetaan Ukrainassa lisäksi joidenkin klassillisten yliopistojen lääketieteellisissä tiedekunnissa tai instituuteissa; lääketieteellinen institutti on esimerkiksi Sumyn valtionyliopistossa.


text: Marraskuussa 2014 yliopiston rehtori ilmoitti yliopistohallinnon siirtyneen poikkeuksellisesti Donetskin alueen pohjoisosan Krasnyi Lymanin kaupunkiin, eikä ole enää pääkampuksensa alueella Donetskissa. Itäisimmässä Ukrainassa oli tässä vaiheessa vallalla laiton separatistihallinto (itseään Donetskin kansantasavallaksi kutsuva separatistiryhmä sekä muita venäläismielisiä vahvasti aseistettuja taistelijaryhmiä) ja osin rosvovaltio Venäjän sotilaallisella osallistumisella ja tuella ylläpidetty Donetsin laakion sotatila, tuhansia kuolonuhreja vaatinut Donbassin sota. Yliopiston johto viestitti osoitemuutoksellaan halusta pysyä osana Ukrainan yliopistojärjestelmää. Toimella pyrittiin takaamaan myös henkilökunnan palkkojen, opiskelijastipendien ja yliopiston budjettiin liittyvien maksujen saaminen, jotka Ukraina oli muuten kertonut lopettavansa kapinallisalueelle.


title: Wāw

text: Wāw (, ) on arabialaisen kirjaimiston 27. kirjain. Sen vastine heprealaisessa kirjaimistossa on vav (ו). Wāw voi sanasta riippuen esiintyä joko vokaalina tai konsonanttina, ja sen äänneasu vaihtelee huomattavasti kielestä toiseen. Joissakin kielissä kirjaimesta on muodostettu tarkkeellisia variantteja arabiasta puuttuvien äänteiden esittämiseen.


title: Wāw

text: Wāw-kirjaimen itsenäinen muoto on و. Sanan keskellä ja lopussa se liitetään viivalla edeltävään kirjaimeen (esim. سو "sw"). Wāwia ei koskaan yhdistetä seuraavaan kirjaimeen, joten esimerkiksi yhdistelmässä وس "ws" kirjaimet kirjoitetaan hieman erilleen.


title: Wāw

text: Arabiaksi konsonanttinen wāw ääntyy labiovelaarisena approksimanttina , ja tämä ääntämys on käytössä myös paštussa, kurdissa ja kašmirissa. Persiassa ja joissakin indoarjalaisissa kielissä kuten urdussa ja sindhissä wāw äännetään konsonanttina ja tavallisesti myös translitteroidaan "v".


title: Wāw

text: Wāw-kirjainta käytetään vokaalina ilmaisemaan arabian pitkää u-äännettä . Persiassa se äännetään sanasta riippuen joko , tai diftongina . Urdussa vokaalinen wāw voi saada äännearvon , , tai , ja pandžabissa se ääntyy joko , , tai . Sekä paštussa että sindhissä wāw ääntyy joko vokaalina tai . Kurdissa yksi wāw lausutaan takavokaalina , ja kahdennetulla wāw-kirjaimella (وو) ilmaistaan etuvokaalia . Kašmirin kielessä wāwia käytetään viiden eri vokaalin esittämiseen, joista jokaisella on oma kirjoitusasunsa: و , ۇ , ۆ , ۄ ja ۄآ .


title: Benjamin Stambouli

text: Benjamin Stambouli (s. 13. elokuuta 1990 Marseille) on ranskalainen jalkapalloilija, joka edustaa Saksan Bundesliigassa pelaavaa Schalke 04:ää. Pelipaikaltaan oikeajalkainen Stambouli on puolustava keskikenttäpelaaja.


title: Benjamin Stambouli

text: Stambouli debytoi kasvattajaseuransa Montpellier HSC:n paidassa Ligue 1:ssä elokuussa 2010 Girondins de Bordeauxia vastaan. Hän teki tuossa pelissä hattutempun volleymaaleilla. Stambouli oli mukana voittamassa Montpellier’lle sen historian ensimmäistä Ligue 1:n mestaruutta kaudella 2011-12 ja hän pelasi myös seuraavalla kaudella Mestareiden liigassa. Kesällä 2014 Stambouli siirtyi Valioliigaseura Tottenham Hotspurin miehistöön. Hän debytoi liigassa syyskuussa 2014 Sunderland AFC:tä vastaan. Hän siirtyi ranskalaisseura Paris Saint Germainiin kesällä 2015 ja saksalaisseura Schalke 04:ään vuotta myöhemmin.


title: Benjamin Stambouli

text: Stambouli on pelannut Ranskan alle 21-vuotiaiden jalkapallomaajoukkueessa kolme peliä vuosina 2011-2012.


title: Benjamin Stambouli

text: Stambouli tulee jalkapalloperheestä. Hänen isänsä Henri Stambouli on entinen jalkapalloilija ja isoisänsä Gérard Banide entinen jalkapallovalmentaja. Myös Baniden poika eli Stamboulin eno Laurent Banide on myös jalkapallovalmentaja, joka valmentaa tällä hetkellä Arabiemiraateista tulevaa Al-Wasl FC:tä.


title: Here Come the Brides

text: Here Come the Brides on yhdysvaltalainen komediallinen lännensarja, joka alkoi ABC-kanavalla vuonna 1968 ja päättyi 1970. "Here Come the Brides" kertoo Boltin veljesten seikkailuista 1870-luvun Washingtonin Seattlessa, jonne he ovat tuoneet sata mahdollista morsianta, jotta miesvaltainen kylä ei menetä metsänhakkuussa työskenteleviä miehiään.


title: Here Come the Brides

text: "Here Come the Bridesia" tuotettiin kaksi tuotantokautta ja 52 jaksoa. "Here Come the Bridesin" pääosia näyttelevät Robert Brown, Bobby Sherman, David Soul, Mark Lenard, Bridget Hanley ja Joan Blondell, joka sai molemmista tuotantokausista Primetime Emmy -ehdokkuudet parhaasta naispääosasta vuosina 1969 ja 1970.


title: Here Come the Brides

text: "Here Come the Bridesin" tuottajina olivat Paul Junger Witt ja Stan Schwimmer, ja Screen Gems Television oli televisiosarjan tuotantoyhtiönä. Televisiosarjan tuottajat ovat sanoneet elokuvan "Seitsemän veljeksen morsiamet" (1954) olleen esikuvana "Here Come the Bridesin" tekemiselle. Televisiosarja kuvattiin lähinnä studioilla Kalifornian Los Angelesissa ja Burbankissa. Sony Pictures Home Entertainment julkaisi "Here Come the Bridesin" ensimmäisen tuotantokauden DVD:nä Yhdysvaltain markkinoille 16. toukokuuta 2006. Shout! Factory -yhtiö julkaisi toisen tuotantokauden DVD:nä Yhdysvalloissa 28. helmikuuta 2012.


title: Nampalari

text: Nampalari on maalaiskunta Ségoun alueen Nionon piirissä Malissa. Sen keskuskylä Nampala sijaitsee Nigerjoen länsipuolisella tasangolla 170 kilometriä Nionosta maanteitse koilliseen. Kunnassa on 11 100 asukasta (vuonna 2009).


title: Nampalari

text: Nampalarin kunta rajoittuu lounaassa Nionon piirin Diabalyn ja lännessä Dogofryn kuntiin, kaakossa Moptin alueen Ténenkoun piirin Karérin ja idässä Youwaroun piirin Farimakén kuntiin, koillisessa Timbuktun alueen Goundamin piirin Tilemsin kuntaan sekä pohjoisessa Mauritaniaan. Seutu kuuluu Sahelin vyöhykkeeseen. Pysyviä vesistöjä ei ole.


title: Nampalari

text: Kuntaan kuuluu 25 kylää. Asukkaat ovat fulbeja, maureja ja tuaregeja.


title: Nampalari

text: Seudun pääelinkeino on puolipaimentolaisuuteen perustuva karjanhoito. Kotieläimiä ovat naudat, lampaat ja vuohet. Lisäksi harjoitetaan pienimuotoista maanviljelyä, käsityöammatteja ja kaupankäyntiä.


title: Nampalari

text: Nampalan kautta kulkee Timbuktuun johtava maantie RN33. Kylästä on myös reitti Mauritaniaan. Palveluihin kuuluu yksi koulu ja terveysasema.


title: Mariko (Mali)

text: Mariko on maalaiskunta Ségoun alueen Nionon piirissä Malissa. Sen keskuskylä Bougouni sijaitsee Sahelin kanavan varrella 20 kilometriä Nionosta pohjoiseen. Kunnassa on 17 000 asukasta (vuonna 2009).


title: Mariko (Mali)

text: Marikon kunta rajoittuu pohjoisessa Nionon piirin Sokolon, idässä Sirifila-Boundyn ja Nionon, etelässä Kala Siguidan ja lännessä Ségoun piirin Bellenin kuntiin. Seutu kuuluu Sahelin vyöhykkeeseen. Kunta sijaitsee Office du Nigerin keinokastelualueella.


title: Mariko (Mali)

text: Kuntaan kuuluu 24 kylää. Asukkaat ovat bambaroita, soninkeja, songhaita, fulbeja, miniankoja, bozoja, maureja ja nykyisen Burkina Fason alueelta muuttaneita moseja.


title: Mariko (Mali)

text: Seudun pääelinkeino on maanviljely. Tärkeimmät viljelykasvit ovat riisi, hirssi, durra ja vihannekset. Lisäksi harjoitetaan karjanhoitoa, kalastusta, käsityöammatteja ja kaupankäyntiä. Diaki-wèrèssä ja Toubassa pidetään viikoittaiset markkinat. Palveluihin kuuluvat koulut ja kaksi terveysasemaa.


title: Suomen musiikkikirjastoyhdistys

text: Suomen musiikkikirjastoyhdistys ry (ruots. "Finlands musikbiblioteksförening", engl. "IAML Finland – The Finnish Music Library Association") on kaikille avoin aatteellinen järjestö, joka toimii suomalaisten musiikkikirjastojen, musiikkiarkistojen ja musiikin dokumentaatiokeskusten yhdyssiteenä ja joka pyrkii edistämään alan toimintamahdollisuuksia ja musiikkikirjastolaisten ammatillista osaamista. Yhdistys mm. järjestää seminaareja, julkaisee musiikki- ja musiikkikirjastoaiheisia kirjoja sekä ylläpitää verkkosivuja.


title: Suomen musiikkikirjastoyhdistys

text: Yhdistys on perustettu vuonna 1979 nimellä "Suomen musiikkikirjastoyhdistys – Suomen IAML-sektio" International Association of Music Librariesin eli nykyisen International Association of Music Libraries, Archives and Documentation Centresin (lyh. IAML) paikallisosastoksi. Vuosina 1988–2011 yhdistys julkaisi neljä kertaa vuodessa ilmestynyttä "Intervalli: musiikkikirjastoalan aikakausjulkaisu" -nimistä lehteä (ISSN 0785-2843 ja ISSN 1796-7392), ja vuodesta 1987 alkaen on yhdistyksen julkaisusarjassa ("Suomen musiikkikirjastoyhdistyksen julkaisusarja", ISSN 0784-0322) ilmestynyt noin 170 nimekettä painettuja ja verkkokirjoja sekä nuottijulkaisuja. Vuonna 1993 yhdistys järjesti IAML:n kansainvälisen konferenssin Helsingissä ja vuonna 2007 "Music – Politics – Libraries" -nimisen historian toisen balttilais-pohjoismaisen musiikkikirjastotapaamisen samoin Helsingissä. 2000-luvulla yhdistys aloitti jokakeväisen seminaarisarjan Tampereella, jatkaen sillä Suomen kirjastoseuran musiikkitoimikunnan aiemmin järjestämiä koulutuspäiviä.


title: Suomen musiikkikirjastoyhdistys

text: Yhdistyksen toiminnasta vastaa hallitus, jonka jäsenet edustavat laajasti suomalaista musiikin muistiorganisaatiokenttää. Yhdistyksen pitkäaikaisimpana puheenjohtajana on toiminut Heikki Poroila.


title: Aumismi

text: Aumismi on Gilbert Bourdinin vuonna 1969 perustama uskonto. Bourdin tunnettiin sittemmin nimellä "Hamsah Manarah". Oman kuvailunsa mukaan uskonto on eri uskontojen ja uskonnollisten liikkeiden synteesi. Aumismilla oli 1990-luvulla yhteenottoja Ranskan viranomaisten kanssa.


title: Aumismi

text: Aumisteja on useampia tuhansia, ja heitä on Ranskan ohella suurimmassa osassa Eurooppaa, ranskankielisessä Afrikassa, Oseaniassa ja Kanadassa, joista jälkimmäisessä on suurehko yhteisö.


title: Aumismi

text: Bourdin suntyi roomalaiskatolilaiseen perheeseen ja hän kiinnostui mystiikasta ja okkultismista jo nuorena. Sittemmin hän tutkiskeli muun muassa Kabbalaa, alkemiaa ja vapaamurariutta. Hän asui aikanaan myös Intiassa tunnetun joogailia Swami Sivanandan luona. Tältä hän sai myös hänen sittemmin käyttämän nimensä Hamsah Manarah. Matkoillaan Manarah tutustui myös jainismiin, suufilaisuuteen, buddhalaisuuteen ja hindulaisuuteen. Kierreltyään maailmaa Hamsah Manarah asettui vuonna 1969 pieneen ranskalaiseen Castellanen kylään Provencen vuoristoseudulle. Hänen läsnäolonsa houkutteli paikalle vierailijoita, joista osa jäi vuorille. Yhteisö alkoi rakentaa paikalle "kaupunkia", joka tuli tunnetuksi nimellä Mandarom Shambhasalem. Siihen kuuluu useita eri uskontojen temppeleitä ja patsaita.Vuonna 1990 Manarah julistautui kaikkien uskontojen odottamaksi messiaaksi. Ongelmia alkoi Ranskan hallinnon taholta tulla vuoden 1994 jälkeen, jolloin Auringon temppeli kultin jäsenien rituaali-itsemurhien takia pieniä uusia uskonlahkoja vainottiin. Hamsah Manarah kuoli vuonna 1998. Vuonna 2001 Ranskan poliisi purki 33-metrisen Hamsah Manarahin patsaan Mandarom Schambhasalemissa. Aumistit vertasivat tätä talebanien räjäyttämiin Bamiyanin laakson Buddha-patsaisiin Afganistanissa.


title: Aumismi

text: Aumismin mukaan uskossa on kyse eri uskontojen synteesistä ja sen harjoittajat rukoilevat niin Buddhan, Allahin, Jeesuksen kuin luontoäidinkin nimeen. Näinpä uskon jäsenien ei tarvitse myöskään hylätä aiempaa uskontoaan, vaikkakin aumismin opetukset niistä eroavatkin. Nimenä aumismi on johdettu äänteestä Om. Omin toistamisella ääneen uskotaan olevan erilaisia hyödyllisiä vaikutuksia. Aumistit uskovat myös uudelleensyntymiseen ja kasvisruokavaliota kannustetaan, muttei vaadita.


title: Aumismi

text: Aumistien päämaja on Mandarom Shambhasalemissa, jossa asuu noin 50 munkkia ja nunnaa. He ovat järjestäytyneet kirkon tavoin papeiksi ja piispoiksi. Aumistit uskovat Hamsah Manarahin syntyvän uudelleen samalla tavalla kuin lamalaiset buddhalaiset uskovat dalai-laman syntyvän uudelleen aina edellisen kuoltua. Sillä välin kun Manarah ei vielä ole ilmestynyt, johtajuus vaihtelee ylipappien joukkion kesken.


title: Olli Juurinen

text: Olli Sakari Juurinen (26. maaliskuuta 1935 Hämeenlinna – 23. toukokuuta 2006) oli suomalainen lastenkirjailija.


title: Olli Juurinen

text: Juurisen vanhemmat olivat seppä Paavo Ilmari Juurinen (1903–1986) ja Olga Emilia Hurme (1907–1984).


title: Bilal ibn Rabah

text: Bilal ibn Rabah (k. 641) oli etiopialaistaustainen orja, joka tuli sittemmin tunnetuksi yhtenä Muhammadin seuraajista. Hänestä tuli ensimmäinen muessi kun hänet valittiin antamaan ensimmäinen islamin mukainen rukouskutsu.


title: Bilal ibn Rabah

text: Bilal ibn Rabah oli etiopialaistaustainen, mutta hän syntyi orjana Mekassa. Hänen omistajansa kuului samaan Quraiš-heimoon Muhammadin kanssa, tosin eri klaanin kautta. Islamilaisten lähteiden mukaan Bilal kääntyi muslimiksi jo varhain ja joutui tästä syystä isäntänsä kiduttamaksi. Eräs Muhammadin seuraajista, Abu Bakr, kuuli Bilalin kohtelusta ja hankki tämän vapaaksi vaihtamalla hänet erääseen hänen omista orjistaan. Näinpä Bilal otti osaa Hijran eli muuttoon Mekasta Medinaan vuonna 622. Medinassa Muhammad teki Bilalista muessin, eli henkilön joka suorittaa muslimien rukouskutsut. Aseman Bilal sai ilmeisesti voimakkaan ja melodisen äänensä ansiosta. Sittemmin hän otti osaa muslimien Syyrian valloitukseen ja eli siellä lopun ikänsä. Hänellä on oma pyhättönsä hautausmaalla Damaskoksessa.


title: Bilal ibn Rabah

text: Bilalia on luonnehdittu tunnetuimmaksi afrikkalaiseksi muslimiksi. Hänen mukaansa on nimetty esimerkiksi useita eri järjestöjä. Yhdysvalloissa lähinnä afroamerikkalaisten keskuudessa toimivan Nation of Islamin johdossa vuoteen 2008 toiminut Warith Din Muhammad kutsui järjestön jäseniä "Bilalisteiksi" () ja vaihtoi järjestön julkaiseman lehden nimeksi "Bilalian News".


title: Dogofry

text: Dogofry on maalaiskunta ja sen keskuskylä Ségoun alueen Nionon piirissä Malissa. Se sijaitsee Sahelin kanavan varrella 60 kilometriä Nionosta pohjoiseen. Kunnassa on 34 100 asukasta (vuonna 2009).


title: Dogofry

text: Dogofryn kunta rajoittuu lounaassa Nionon piirin Sokolon, kaakossa Diabalyn ja idässä Nampalarin kuntiin, lännessä Koulikoron alueen Naran piirin Guirén kuntaan ja pohjoisessa Mauritaniaan. Seutu kuuluu Sahelin vyöhykkeeseen. Kunta sijaitsee Office du Nigerin keinokastelualueella.


title: Dogofry

text: Kuntaan kuuluu 24 kylää. Asukkaat ovat etupäässä bambaroita, fulbeja, dogoneja, maureja, soninkeja, bozoja ja belloja. Tärkeimmät kielet ovat bambara, fulani ja vähemmässä määrin tamašek.


title: Dogofry

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat riisi, hirssi ja vihannekset. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta, käsityöammatteja ja kaupankäyntiä. Banamban kylässä pidetään viikoittaiset markkinat.


title: Dogofry

text: Dogofryn kautta kulkee Nionosta pohjoiseen johtava maantie RN33. Palveluihin kuuluvat koulut ja terveysasema.


title: Pekka Vihma

text: Kalle Pekka Vihma (s. 7. maaliskuuta 1935 Paltamo) on suomalainen Sveitsissä asuva teologian maisteri, kirkkoherra ja kirjailija.


title: Pekka Vihma

text: Vihma pääsi ylioppilaaksi 1954 Lapuan yhteislyseosta ja valmistui teologian kandidaatiksi Helsingin yliopistosta 1958.


title: Pekka Vihma

text: Vihma toimi pappina Virroilla, Jyväskylässä, Tampereella ja Helsingissä sekä merimiespappina Rotterdamissa ja Lontoossa. Hän piti myös omaa palstaa Mona Lisa-, Eeva- ja Anna-lehdissä sekä työskenteli 1969–1972 Helsingin SOS-Palvelu/Itsemurhien ehkäisykeskuksessa ja vuonna 1974 Kaliforniassa Los Angelesin Suicide Prevention Centressä.


title: Pekka Vihma

text: Vihma oli Nummen kirkkoherrana 1972–1981 ja tämän jälkeen vuosina 1981–1991 Sveitsissä Zürichin luterilaisen seurakunnan kirkkoherrana ja vuodesta 1991 Siblingenin reformoidun seurakunnan kirkkoherrana Schaffhausenin kantonissa. Eläkkeelle jäätyään vuonna 1998 hän on toiminut vielä Sveitsin suomalaisen seurakunnan eläkepappina sekä pappien lomasijaisena Pohjois-Sveitsissä.


title: Pekka Vihma

text: Vihman teos "Hyvinä ja pahoina päivinä" käsitteli hänen vaimonsa Pia Vihman (1937–1978) vakavaa sairautta ja kuolemaa. Seuraava kirja "Elämä on matka" oli surutyötä käsitellyt päiväkirja. Kirjassa "Kaiken keskellä ihminen" Vihma muisteli merimiespappina oloaan ja matkojaan ulkomailla ja viimeksi ilmestynyt kirja "Hyvän paimenen sunnuntai" oli puhe- ja saarnakokoelma.


title: Pirkko Alhoniemi

text: Pirkko Kaarina Alhoniemi (o.s. Salokas; s. 16. maaliskuuta 1935 Turku) on suomalainen kirjallisuuden tutkija, joka toimi Turun yliopiston kotimaisen kirjallisuuden apulaisprofessorina ja professorina 1974–1999. Hänen puolisonsa on professori Alho Alhoniemi.


title: HPA

text: HPA tai hPa voi tarkoittaa seuraavia:


title: Avangard-stadion (Viipuri)

text: Avangard-stadion (, ent. Viipurin keskusurheilukenttä) on Viipurissa sijaitseva yleisurheilu- ja jalkapallostadion, joka otettiin käyttöön vuonna 1933. Arkkitehti Uno Ullbergin suunnittelema pääkatsomo rakennettiin vuotta myöhemmin. Stadion oli valmistuessaan Suomen tasokkain urheilukenttä, jolla järjestettiin 1930-luvulla useita suurtapahtumia, kuten esimerkiksi yleisurheilun Kalevan kisat.


title: Avangard-stadion (Viipuri)

text: Imatran kaupunginosassa sijainneen Papulan kentän korvannut Viipurin keskusurheilukenttä valmistui Patterinmäen vanhan sotilas- ja linnoitusalueen eteläosaan vuonna 1933. Suomen nykyaikaisimpana pidetyllä stadionilla oli alun perin noin 5 500 istumapaikkaa, joista 3 500 oli katetussa pääkatsomossa ja loput takasuoran avokatsomossa. Lisäksi kenttää ympäröivillä maavalleilla oli seisomapaikkoja yli 10 000 katsojalle. Valmistumisensa jälkeen Viipurin keskusurheilukenttä oli Helsingin Eläintarhan, Tampereen Pyynikin ja Turun Urheilupuiston ohella yksi Suomen neljästä merkittävimmästä ja suurimmasta urheilukentästä.


title: Avangard-stadion (Viipuri)

text: Keskusurheilukentän avajaistapahtuma oli 1. lokakuuta 1933 pelattu jalkapallon Mestaruussarjan ottelu Viipurin Susien ja Vaasan Palloseuran välillä, mutta jo syyskuussa stadionilla oli pidetty Viipurin Pyöräilijöiden järjestämät pyöräilykilpailut. Kaupunginarkkitehti Uno Ullbergin suunnittelema pääkatsomo otettiin käyttöön vuotta myöhemmin ja stadionin vihkiäiset olivat 30. kesäkuuta – 1. heinäkuuta 1934 järjestetyn Suomi–Norja-yleisurheilumaaottelun yhteydessä. Elokuussa 1937 Viipurin keskusurheilukentällä pidettiin yleisurheilun Kalevan kisat, joita oli kolmen päivän aikana seuraamassa yli 30 000 katsojaa. Yleisöennätys rikottiin vasta 1970-luvulla.


title: Avangard-stadion (Viipuri)

text: Jalkapallon ja yleisurheilun ohella keskusurheilukentällä pelattiin myös pesäpalloa, kun stadion toimi Viipurin Pallonlyöjien kotikenttänä sekä talvisin jääpalloa. Lisäksi paikalla ehdittiin ennen sotavuosia järjestämään muun muassa suuri maatalousnäyttely sekä vuoden 1937 Viipurin laulujuhlien tilaisuuksia. Viipurin keskusurheilukentän oli myös tarkoitus olla yksi toisen maailmansodan vuoksi pitämättä jääneiden Helsingin 1940 kesäolympialaisten jalkapallo-otteluiden näyttämöistä. Stadionin katsomo vaurioitui pahoin talvisodan pommituksissa, mutta jatkosodan aikana Sudet pelasi keskuskentällä ainakin vuoden 1942 jalkapallon SM-kilpailujen otteluita.


title: Avangard-stadion (Viipuri)

text: Vuonna 1937 stadionin sisäänkäynnin viereen istutettiin nyrkkeilijä Sten Suvion ja voimistelija Ale Saarvalan vuoden 1936 Berliinin olympialaisista kunniapalkintoina saamat olympiatammet. Jatkosodan perääntymisvaiheessa 1944 ne kaivettiin ylös ja Suvion tammi istutettiin uudelleen Joutsenoon, jossa se edelleen kasvaa. Saarvalan tammen kohtalo ei ole selvillä.


title: Avangard-stadion (Viipuri)

text: Avantgard-stadion toimii nykyään muun muassa jalkapalloa Venäjän neljännellä sarjatasolla pelaavan FK Favoritin kotikenttänä. Avangard-stadionin yhteydessä sijaitsevassa urheilukeskuksessa on myös lukuisia muita liikuntapaikkoja, kuten tekonurmi, lentopallo- ja tenniskenttiä, katettu jääkiekkokaukalo sekä kuntosali. Pääkatsomoon on remonttien yhteydessä vaihdettu modernit kuppi-istuimet.


title: Avangard-stadion (Viipuri)

text: Kesäkuussa 2008 Avangard-stadionilla pelattiin naisten Superpesiksen ottelu, jossa kohtasivat Pesä Ysit ja Pesäkarhut. Kyseessä oli ensimmäinen Viipurissa pelattu pesäpallo-ottelu lähes 70 vuoteen. Vuonna 2009 stadionilla pelattiin kaksi alle 19-vuotiaiden nuorten Venäjä–Suomi-jalkapallomaaottelua.


title: Olivier-palkinto

text: Olivier-palkinnot eli Laurence Olivier -palkinnot () ovat Society of London Theatren jakamia palkintoja brittiläisen teatterialan parhaimmistolle. Palkintoja jaetaan vuosittain useissa eri kategorioissa.


title: Olivier-palkinto

text: Ensimmäiset palkinnot jaettiin vuonna 1976, tuolloin nimellä Society of West End Theatre Awards. Palkinto nimettiin vuonna 1984 näyttelijä Laurence Olivierin suostumuksella hänen mukaansa. Palkintopokaali on nykyään 1,6 kiloa painava pronssinen rintapatsas, joka esittää Olivieria Henrik V:nä Old Vicin lavalla 1937. Vuodesta 2012 alkaen palkintogaala on järjestetty Lontoon Royal Opera Housessa.


title: Olivier-palkinto

text: Olivier-palkinnot vastaavat yhdysvaltalaisia Broadwayn Tony-palkintoja.


title: Olympiatammi

text: Olympiatammiksi kutsutaan kultamitalisteille vuonna 1936 Berliinin olympialaisissa kunniapalkinnoiksi luovutettuja tammia. Ne olivat muutaman kymmenen senttimetrin pituisia puuntaimia, jotka oli istutettu saviseen kukkaruukkuun. Natsien propagandatarkoituksessa jakamasta palkinnosta käytetään yleisesti myös nimitystä ”Hitlerin tammi”. Niiden oli tarkoitus kuvastaa natsi-ideologiaan sopivia hyveitä, kuten kansallishenkeä ja vahvuutta. Tammia luovutettiin voittajille yhteensä 130 kappaletta, kun mukaan lasketaan myös taidelajit.


title: Olympiatammi

text: Lukuisia tammia istutettiin olympiavoittajien kotiseuduille, ja niitä kasvaa edelleen eri puolilla maailmaa. Moni urheilija kuitenkin hävitti saamansa tammen, koska ei pitänyt sen kytköksistä natsipropagandaan. Usean puun kohtalo ei ole lainkaan selvillä. Edelleen kasvavista tammista tunnettu on esimerkiksi neljä kultamitalia saavuttaneen Jesse Owensin puista yksi, joka on hänen entisen koulunsa pihassa Clevelandissa.


title: Olympiatammi

text: Suomi saavutti Berliinin olympialaisissä yhteensa kahdeksan kultamitalia, kun mukaan lasketaan myös Urho Karhumäen taidelajien voitto. Tunnetuin suomalaisten tammista on nyrkkeilijä Sten Suvion saama puu. Se istutettiin vuonna 1937 yhdessä voimistelija Ale Saarvalan tammen kanssa Viipurin keskusurheilukentän pääportin läheisyyteen, josta molemmat siirrettiin jatkosodan perääntymisvaiheessa 1944 Joutsenoon. Nykyään Suvion tammi on Martikanpellon koulun pihamaalla, jossa vuonna 2011 hänen syntymänsä 100-vuotisjuhlan yhteydessä paljastettiin muistolaatta. Ale Saarvalan tammen nykyinen sijainti ei ole selvillä. Tunnettu on myös painija Lauri Koskelan muistolaatalla varustettu tammi, joka vuodesta 1939 lähtien on kasvanut Lapuan kaupungintalon puistossa.


title: Olympiatammi

text: Muista suomalaisista olympiavoittajista 10 000 metrin kultamitalistin Ilmari Salmisen puu ei selvinnyt hengissä matkasta Suomeen, 5 000 metrin voittajan Gunnar Höckertin tammi istutettiin Helsingin olympiastadionin läheisyyteen, mutta se ilmeisesti kuoli jo varhaisessa vaiheessa. Samoin kävi myös 3 000 metrin estejuoksun voittajan Volmari Iso-Hollon sekä painija Kustaa Pihlajamäen puille. Iso-Hollon tammi kasvoi hänen kotitalonsa pihalla Keravalla ja kuoli 1940-luvun lopulla, Pihlajamäen tammi puolestaan istutettiin Helsinkiin Talin kartanon puistoon, missä se jäätyi talvella 1940. Taidelajien kultamitalin saavuttaneen kirjailija Urho Karhumäen palkintotammi on Vihdin Tervalammella. Tammi on kuollut, mutta siitä on pystyssä parimetrinen runko (2016).


title: Talikkala (Viipuri)

text: Talikkala oli yksi Viipurin vanhoista suomalaisista kaupunginosista. Se oli pitkään Viipurin maalaiskuntaan kuulunutta esikaupunkialuetta, joka liitettiin kaupunkiin vuonna 1924. Samalla Talikkala sai uuden asemakaavan. Aluetta kutsuttiin aina 1900-luvun alkuun saakka nimellä Tiiliruukki, johtuen paikalla sijainneista useista tiilitehtaista.


title: Talikkala (Viipuri)

text: Talikkalan rakennuskanta koostui lähinnä puurakenteisista asuintaloista. Kaupunginosassa toimi myös vuonna 1926 rakennettu yhteiskoulu sekä lastenkoti. Talikkalan Toverit oli urheiluseura, joka saavutti menestystä muun muassa jääpallossa.


title: Talikkala (Viipuri)

text: Vuoden 1930 väestönlaskennassa Talikkalassa oli 5 106 asukasta, joista 5 015 oli suomenkielisiä, 41 ruotsinkielisiä ja 50 muunkielisiä.


title: Talikkala (Viipuri)

text: Nykyään vanha Talikkala on enimmäkseen kerrostaloaluetta. Se tunnetaan myös vilkkaasta torista, joka on samalla paikalla kuin vanha Tiiliruukin tori. Kaupungin viranomaiset siirsivät kesällä 2007 keskustassa sijaitsevan Kauppatorin myyjät Talikkalan torille.


title: Talikkala (Viipuri)

text: Talikkala-nimi tunnetaan myös kansanlaulusta "Talikkalan markkinoilla", mutta se ei kerro Viipurin Talikkalasta vaan Antrean pitäjässä sijaitsevasta Talikkalan kylästä.


title: Talikkala

text: Talikkala voi viitata seuraaviin paikkoihin:


title: Hugo Skala

text: Victor Hugo Otto Skala (25. tammikuuta 1875 – 29. toukokuuta 1952) oli itävaltalainen hyönteistutkija. Hän syntyi ja kävi koulunsa Brnossa, nykyisen Tšekin alueella, ja muutti Wieniin opiskelemaan maatalousoppilaitoksessa. Valmistuttuaan hän työskenteli verotoimistossa Määrissä ja vuodesta 1919 alkaen Neufeldenissä Ylä-Itävallassa. Eläkkeelle jäätyään hän muutti Altenfeldeniin ja myöhemmin Haid bei Ansfeldeniin.


title: Hugo Skala

text: Skala keräsi perhosia nuoresta asti, varttuessaan hän kiinnostui tieteellisemmästä lähestymistavasta. Hän kartoitti ensin kotiseutunsa Määrin pienperhosia ja niiden koteloita. Kun hän muutti Ylä-Itävaltaan, hän myi perhoskokoelmansa ja laajan tieteellisen kirjastonsa pois. Hän aloitti keräämisen uudelleen ja lahjoitti Ylä-Itävallan maakuntamuseolle uuden pienemmän kokoelmansa. Siihen kuului erityisen arvokas kokoelma pienperhosten koteloita, joita oli 7 400 kappaletta. Hän laati perhosista myös vesivärimaalauksia ja väritettyjä piirroksia. Skala julkaisi kaikkiaan noin 80 artikkelia, monet niistä omakustanteina.


Erikoislähettiläs ja täysivaltainen ministeri on diplomaatin virka-arvo.


title: Erikoislähettiläs ja täysivaltainen ministeri

text: Wienin kongressissa vuonna 1815 yhtenäistettiin diplomaattien arvojärjestelmä ja luotiin heille erityiset arvoluokat.


text: Erikoislähettiläs ja täysivaltainen ministeri on toisen arvoluokan diplomaatti, jonka yläpuolella ovat arvoasteikossa suurlähettiläät.


text: Virka-arvolla edustustoissa tarkoitetaan virkamiehen arvoa ja asemaa osoittavaa nimikettä, jota käytetään ulkomaanedustuksessa. Lähetystön päällikkönä toimivalla ulkoasiainneuvoksella tai lähetystöneuvoksella on "erikoislähettilään ja täysivaltaisen ministerin" tai "asiainhoitajan" virka-arvo.


title: TOEFL

text: TOEFL ("Test of English as a Foreign Language") on englannin kielen standardoitu kaupallinen kielikoe, jota useiden maiden oppilaitokset käyttävät hakijoiden kielitaidon todistuksena.


title: TOEFL

text: TOEFL-testi suoritetaan yleensä tietokoneella Internetin kautta (TOEFL iBT). TOEFL PBT -testi suoritetaan paperilla, mutta sitä käytetään enää paikoissa, missä Internetiä ei voida käyttää testissä.


title: TOEFL

text: TOEFL-testi kestää neljä tuntia. Sen neljä osiota ovat:


title: TOEFL

text: Testi pisteytetään asteikolla 0–120. Kukin instituutti määrittelee omat tulosrajansa. Testi on kaupallinen ja maksaa suorittajalleen vuonna 2014 noin kaksisataa euroa. Testin tulos on voimassa 2 vuotta.


title: TOEFL

text: Vuonna 2014 TOEFL-testiä käytti yli 9000 oppilaitosta, virastoa tai muuta instituuttia yli 130 maassa. Yhdysvaltalaisissa yliopistoissa TOEFL on yleisimmin käytetty standardoitu kielitesti.


title: TOEFL

text: Suomessa on vuonna 2014 parisen sataa kansainvälistä maisteriohjelmaa, jotka vaativat hakijoilta todistuksen kielitaidosta. Kielitesti ei Suomessa kuitenkaan ole tarpeellinen, jos hakija on jo suorittanut riittävän määrän englanninkielisiä opintoja. Suomessa käytetään TOEFLin lisäksi muitakin englannin kielitestejä, kuten IELTS, PTE tai Opetushallituksen järjestämät testit.


title: TOEFL

text: TOEFL-testin kehitti 1960-luvun alussa washingtonilainen Center for Applied Linguistics -instituutti soveltavan kielitieteen professori Charles A. Fergusonin johdolla.


title: Verkosto (taideteos)

text: Verkosto on Annikki Luukelan tekemä tilateos Helsingin yliopiston metroasemalla Helsingissä. Teos alkaa aseman ylätasanteen lasikaapista ja jatkuu laituritasolle liukuportaiden seinämää pitkin. Lisäksi siihen kuuluvat neon- ja hologrammiteokset laituritason vitriineissä. "Verkosto" on tehty värillisestä neonvaloputkesta, jota on käytetty yhteensä yli sata metriä. Teos on valmistunut vuonna 1995, jolloin asema avattiin nimellä "Kaisaniemen metroasema".


title: Sokolo

text: Sokolo on maalaiskunta ja sen keskuskylä Ségoun alueen Nionon piirissä Malissa. Se sijaitsee Nigerjoen pohjoispuolisella tasangolla 55 kilometriä Nionosta pohjoiseen. Kunnassa on 23 300 asukasta (vuonna 2009).


title: Sokolo

text: Sokolon kunta rajoittuu pohjoisessa Nionon piirin Dogofryn, idässä Diabalyn, kaakossa Marikon, lounaassa Ségoun piirin Bellenin ja lännessä Koulikoron alueen Naran piirin Guirén kuntiin. Seutu kuuluu Sahelin vyöhykkeeseen. Osa kunnasta sijaitsee Office du Nigerin keinokastelualueella.


title: Sokolo

text: Kuntaan kuuluu 19 kylää ja kymmenen pikkukylää. Asukkaat ovat etupäässä bambaroita, fulbeja, maureja, soninkeja, belloja, miniankoja, moseja ja bozoja.


title: Sokolo

text: Seudun pääelinkeinot ovat maanviljely, karjanhoito ja kalastus. Sokolossa pidetään viikoittaiset markkinat.


title: Sokolo

text: Kunnan läpi kulkee Nionon ja Naran välinen maantie. Palveluihin kuuluvat koulut ja terveysasema.


title: Łukasz Skorupski

text: Łukasz Skorupski (s. 5. toukokuuta 1991 Zabrze) on puolalainen jalkapallomaalivahti, joka edustaa Serie A:ssa pelaavaa Empoli FC:a lainalle AS Romasta. Skorupski on oikeajalkainen.


title: Łukasz Skorupski

text: Skorupski aloitti ammattilaisuransa Ekstraklasan Górnik Zabrzessa vuonna 2008. Vuonna 2011 hän kävi lainalla Ruch Radzionkówissa. Skorupski edusti Zabrzea vuoteen 2013 asti. Kesällä 2013 Skorupski siirtyi Italian Serie A:n suurseuraan AS Romaan. Hän debytoi liigassa toukokuussa 2014 ja pelasi kauden aikana kaksi ottelua. Seuraavalla kaudella eli kaudella 2014-15 Skorupski debytoi Mestareiden liigassa Manchester Cityä vastaan.


title: Łukasz Skorupski

text: Skorupski on pelannut Puolan nuorten maajoukkueissa. Debyytti Puolan jalkapallomaajoukkueessa tapahtui 14. joulukuuta 2012 ystävyysottelussa Makedoniaa vastaan.


title: Peter Thorneycroft

text: George Edward Peter Thorneycroft, "Thorneycroftin paroni" (26. heinäkuuta 1909 – 4. kesäkuuta 1994) oli brittiläinen konservatiivipoliitikko, joka toimi useissa ministerintehtävissä 1950-luvulta 1960-luvun alkuun.


title: Peter Thorneycroft

text: Thorneycroft nousi brittiparlamentin alahuoneeseen 1938 ja toimi siellä yhtäjaksoisesti vuoteen 1966. Hän oli alahuoneen johtaja 1945–1951, minkä jälkeen hänet nimitettiin kauppaministeriksi ensin Winston Churchillin, sitten Anthony Edenin ja vielä Harold Macmillanin hallitukseen vuoteen 1957 asti. Sen jälkeen hän toimi vuoden verran valtiovarainministerinä ja vietti pari sapattivuotta matkustellen ja maalaten, kunnes hänet nimitettiin 1960 ensin ilmailuministeriksi ja 1962 puolustusministeriksi. Kun konservatiivipuolue siirtyi oppositioon vuonna 1964 Thorneycroft toimi varjohallituksen puolustusministerinä vuoteen 1965 ja sitten varjohallituksen sisäasiainministerinä vuoteen 1966.


title: Peter Thorneycroft

text: Thorneycroft syntyi majuri George Edward Mervyn Thorneycroftin (1883–1943) pojaksi. Hän opiskeli Eton Collegessa ja vuodesta 1928 Royal Military Academyssä ja nimitettiin tykistöupseeriksi. Kaksossisarensa esimerkin innoittamana hän kiinnostui oikeustieteestä ja alkoi opiskella lakia Oxfordin yliopistossa yhdessä muun muassa Quintin Hoggin kanssa. Hän valmistui lakimieheksi 1935, harjoitti ammattia Birminghamissä ja aloitti poliittisen uransa 1938.


title: Peter Thorneycroft

text: Konservatiivipuolueen johtaja Margaret Thatcher kutsui Thorneycroft konservatiivipuolueen puheenjohtajaksi. Tässä virassa Thorneycroft toimi vuoteen 1981. Poliittisen uransa jälkeen 1960-luvun puolivälistä kuolemaansa 1994 asti Thorneycroft työskenteli päätoimenaan italialaisen Pirelli-kumiteollisuusyhtiön johtotehtävissä Britanniassa. Lisäksi hän istui useiden muiden yritysten hallituksissa.


title: Juan Jesus

text: Juan Guilherme Nunes Jesus (yleensä Juan Jesus tai pelkkä Juan; s. 10. kesäkuuta 1991 Belo Horizonte) on brasilialainen jalkapalloilija, joka edustaa Serie A:ssa pelaavaa Inter Milania. Juan Jesusin pelipaikka on vasen laitapuolustaja tai toppari. Hän kuuluu Brasilian jalkapallomaajoukkueeseen.


title: Juan Jesus

text: Juan Jesus on brasilialaisen Internacionalin kasvatti. Hän debytoi seuran ykkösjoukkueessa vuonna 2010 ja voitti heti samana vuonna seuran kanssa Copa Libertadoresin. Tammikuussa 2012 Juan Jesus siirtyi Serie A-seura Inter Milaniin. Hän debytoi liigassa toukokuussa 2012. Kaudella 2012-13 Juan Jesusista tuli seuran avauskokoonpanon pelaaja. Hän teki uransa avausmaalin toukokuussa 2013 Udinesea vastaan.


title: Juan Jesus

text: Juan Jesus on pelannut Brasilian nuorten maajoukkueissa. Vuonna 2011 hän oli mukana voittamassa kultaa alle 20-vuotiaiden MM-kisoista Kolumbiasta. Juan Jesus pelasi myös vuoden 2012 kesäolympialaisissa Lontoossa, joista Brasilia saavutti hopeaa. Hän debytoi Brasilian jalkapallomaajoukkueessa toukokuussa 2012 Tanskaa vastaan.


title: Cygnaeus-palkinto

text: Cygnaeus-palkinto on vuodesta 1981 jaettu palkinto opetuksen ja kasvatuksen saralla ansioituneille suomalaisille henkilöille ja yhteisöille.


title: Cygnaeus-palkinto

text: Kansakoulun isäksi kutsutun Uno Cygnaeuksen elämäntyötä kunnioittavan palkinnon perusti kouluhallitus, nykyinen opetushallitus, vuonna 1981. Sitä on jaettu lähes joka vuosi, ja se saajia ovat olleet muiden muassa opetusneuvos Matti Kangasoja, rehtorit Jorma Lempinen, Eira Kasper ja Markku Suortamo, kansanmusiikkipedagogi Mauno Järvelä, tietokirjailija ja opettaja Kirsti Mäkinen, Espoon kuvataidekoulu, luokanopettaja Mervi Wäre – von Hedenberg, kirjailija Aleksanteri Ahola-Valo, Koululiikuntaliitto, Kerhokeskus - koulutyön tuki ry ja Oy Yleisradio Ab.


title: Sunday Mba

text: Sunday Mba (s. 28. marraskuuta 1988 Aba) on nigerialainen jalkapalloilija, joka edustaa Ranskan kolmanneksi korkeimmalla sarjatasolla pelaavaa CA Bastiaa. Oikeajalkaisen Mban pelipaikka on keskikenttä. Hän kuuluu myös Nigerian jalkapallomaajoukkueeseen.


title: Sunday Mba

text: Mba siirtyi Ligue 2:ssa pelanneeseen Bastiaan joulukuussa 2013 kotimaansa Enugu Rangersista, jossa hän oli pelannut Afrikan Mestarien liigaa. Mba edusti kotimaassaan Rangersin lisäksi Enyimba International FC:tä, Dolphins FC:tä ja Warri Wolvesia. Bastia putosi sarjaporrasta alemmaksi Mban ensimmäisen kauden jälkeen.


title: Sunday Mba

text: Mba debytoi Nigerian jalkapallomaajoukkueessa tammikuussa 2012 Angolan jalkapallomaajoukkuetta vastaan. Hän kuului joukkueeseen vuoden 2013 Afrikan-mestaruuskilpailuissa. Hän teki finaalissa ainoan maalin Burkina Fasoa vastaan ja johdatti maansa mestaruuteen. Mba kuului maajoukkueeseen myös saman vuoden Maanosaliittojen cupissa, jonne Nigeria pääsi voitettuaan Afrikan mestaruuden.


title: The Groke

text: The Groke on oululainen stoner rock -yhtye. Yhtyeen esikoisalbumi, "Monstrorum Historia," ilmestyi 31. lokakuuta 2014. Levyn julkaisi oululainen levy-yhtiö MediaCroco Records. Esikuvikseen yhtye on maininnut muun muassa Black Sabbathin, Ennio Morriconen ja Queens of the Stone Agen. Bändissä on soittajia mm. yhtyeistä Funksons, Moses Hazy sekä Kauko Röyhkä & The Boots. Kesään 2014 saakka yhtye toimi nimellä Madhatter, mutta vaihtoi nimensä The Grokeksi Muumien Mörön englanninkielisen nimen mukaan.


Orchestre Philharmonique de Radio France on Ranskan radion orkesteri. Se on perustettu vuonna 1937.


title: Orchestre Philharmonique de Radio France

text: Orkesteria johtaa Myung-Whun Chung. Vuoden 2015 syyskuussa orkesterin johtajaksi tuli Mikko Franck.


text: Orchestre Philharmonique de Radio Francen verkkosivut


title: Felix Klein

text: Christian Felix Klein () oli saksalainen matemaatikko, joka tunnetaan tutkimuksistaan ryhmäteorian, kompleksianalyysin ja epäeuklidisen geometrian aloilla sekä geometrian ja ryhmäteorian välisten yhteyksien selvittämisestä. Hänen vuonna 1872 aloittamansa Erlangenin ohjelma, joka luokittelee geometriset järjestelmät symmetriaryhmien mukaan, oli merkitykseltään erittäin tärkeä synteesi aikakauden matematiikasta.


title: Felix Klein

text: Felix Klein syntyi preussilaisille vanhemmille Düsseldorfissa 25. huhtikuuta 1849. Hänen isänsä, Caspar Klein, toimi Preussin hallituksen virkamiehen sihteerinä Reininmaalla, ja hänen äitinsä oli Sophie Elise Klein. Felix Klein kävi Düsseldorfissa lukion, minkä jälkeen hän vuosina 1865–1866 opiskeli Bonnin yliopistossa matematiikkaa ja fysiikkaa aikoen ryhtyä fyysikoksi. Siihen aikaan Julius Plücker piti Bonnissa hallussaan matematiikan ja kokeellisen fysiikan oppituolia, mutta kun Klein vuonna 1866 tuli hänen assistentikseen, Plückeriä kiinnosti ennen kaikkea geometria. Klein väitteli Plückerin johdolla tohtoriksi Bonnin yliopistossa vuonna 1868.


title: Felix Klein

text: Plücker kuoli vuonna 1868, jolloin hänen kirjansa viivageometriata oli vielä keskeneräinen. Klein oli ilmeinen valinta henkilöksi, jonka oli määrä saattaa valmiiksi Plückerin teoksen "Neue Geometrie des raumes" toinen osa, ja tässä yhteydessä hän tutustui Alfred Clebschiin, joka oli muuttanut Göttingeniin vuonna 1868. Klein tapasi Clebschin seuraavana vuonna useita kertoja myös Berliinissä ja Pariisissa. Vuonna 1870, Preussin–Ranskan sodan alkaessa, hän oli Pariisissa ja hänen oli poistuttava maasta. Jonkin aikaa hän hoiti lääkintähuollon tehtäviä Preussin armeijaksi, kunnes hänet vuoden 1871 alussa nimitettiin lehtoriksi Göttingenissä.


title: Felix Klein

text: Vuonna 1872 Klein nimitettiin Erlangen-Nürnbergin yliopiston professoriksi vain 23 vuoden ikäisenä. Tässä Clebsch tuki häntä voimakkaasti ja katsoi hänellä olevan hyvät mahdollisuudet tulla ajan johtavaksi matemaatikoksi. Klein ei perustanut koulukuntaa Erlangeniin, jossa oli vähän opiskelijoita, ja vuonna 1875 hän ottikin mielihyvin vastaan hänelle tarjotun viran Münchenin teknillisessä korkeakoulussa. Siellä hän ja Alexander von Brill pitivät kursseja monille erinomaisille opiskelijoille, joita olivat muun muassa Adolf Hurwitz, Walther von Dyck, Karl Rohn, Carl Runge, Max Planck, Luigi Bianchi ja Gregorio Ricci-Curbastro.


title: Felix Klein

text: Vuonna 1875 Klein meni naimisiin Anne Hegelin kanssa, joka oli filosofi Georg Wilhelm Friedrich Hegelin lapsenlapsi.


title: Felix Klein

text: Toimittuaan viisi vuotta teknillisessä korkeakoulussa Klein nimitettiin geometrian professoriksi Leipzigissä. Siellä hänen työtovereinaan olivat muun muassa Walther von Dyck, Rohn, Eduard Study ja Friedrich Engel. Asuessaan Leipzigissä vuodet 1880–1886 hänen elämänsä muuttui täysin. Vuonna 1882 hänen terveytensä romahti, ja vuosina 1883–1884 hän kärsi masennuksesta. Siitä huolimatta hänen tutkimustyönsä jatkui: hän teki hyperelliptisten sigmafunktioiden alalla uraauurtavaa työtä, joka julkaistiin vuosina 1886 ja 1888.


title: Felix Klein

text: Vuonna 1886 Klein nimitettiin professoriksi Göttingenin yliopistoon. Siitä lähtien eläkkeelle jäämiseensä saakka vuonna 1913 hän yritti tehdä Göttingenistä jälleen maailman johtavan matematiikan tutkimuksen keskuksen. Samaan aikaan hän kuitenkin edelleen johti Lepizigissä toiminutta johtavaa geometrista koulukuntaa, jota hän ei koskaan saanut siirretyksi Göttingeniin. Göttingenissä hän piti monia luentokursseja varsinkin matemaattiseen fysiikkaan liittyvistä aiheista kuten mekaniikasta ja potentiaaliteoriasta.


title: Felix Klein

text: Tutkimuskeskus, jonka Klein perusti Göttingeniin, toimi mallina parhaille vastaavanlaisille keskuksille kaikkialla maailmassa. Hän pani alulle viikoittaiset keskustelutilaisuudet ja perusti matemaattisen lukusalin ja kirjaston. Vuonna 1895 Klein sai David Hilbertin erotetuksi virastaan Königsbergin yliopistossa, minkä jälkeen Hilbert kuitenkin ylläpiti Göttingin mainetta eläkkeelle jäämiseensä saakka vuonna 1932.


title: Felix Klein

text: Kleinin toimittama "Mathematische Annalen" tuli yhdeksi maailman parhaista matemaattisista aikakauskirjoista. Sen oli perustanut Clebsch, mutta vasta Kleinin johdolla se pystyi kilpailemaan Berliinin yliopiston julkaiseman "Crelle's Journalin" ja lopulta ylittämäänkin sen. Klein kokosi pienen toimitusryhmän, joka kokoontui säännöllisesti ja teki demokraattisia päätöksiä. Julkaisu erikoistui kompleksianalyysiin, algebralliseen geometriaan ja ainakin aluksi invarianssiteoriaan, kunnes Hilbert tuhosi viimeksi mainitun. Siinä julkaistiin runsaasti tutkimuksia myös reaalianalyysin ja uuden ryhmäteorian aloilta.


title: Felix Klein

text: Osittain Kleinin ansioista Göttingenin yliopisto alkoi vuonna 1893 ottaa opiskelijoiksi myös naisia. Hän ohjasi myös ensimmäistä naisen Göttingenin yliopistossa matematiikan alalta tekemää tohtorinväitöstyötä, jonka teki Grace Chisholm Young, englantilainen nainen, joka oli opiskellut Kleinin kunnioittaman Arthur Cayleyn oppilaana.


title: Felix Klein

text: Vuoden 1900 aikoihin Klein alkoi kiinnostua koulujen matematiikan opetuksesta. Vuonna 1905 hän vaikutti ratkaisevasti siihen, että opetussuunnitelmassa suoriteltiin differentiaali- ja integraalilaskennan alkeiden opettamista oppikouluissa. Tätä suositusta alettiin vähitellen noudattaa monissa muissakin maissa eri puolilla maailmaa. Vuonna 1908 Rooman kansainvälisessä matemaatikkokongressissa Klein valittiin matematiikan opetuksen kansainvälisen komission puheenjohtajaksi. Hänen johdollaan komission saksalainen jaosto julkaisi monia teoksia matematiikan opetuksesta Saksassa kaikilla tasoilla.


title: Felix Klein

text: Lontoon matemaattinen seura myönsi Kleinille De Morganin mitalin vuonna 1893. Vuonna 1885 hänet valittiin Royal Societyn jäseneksi, ja hän sai Copley-mitalin vuonna 1912. Seuraavana hän siirtyi eläkkeelle huonon terveydentilansa takia, mutta jatkoi matematiikan opetusta kotonaan vielä muutaman vuoden.


title: Felix Klein

text: Kleinille myönnettiin salaneuvoksen () arvonimi.


title: Felix Klein

text: Klein kuoli Göttingenissä vuonna 1925.


title: Felix Klein

text: Kleinin tutkimukset viivageometriasta ja sen sovelluksista mekaniikkaan luokittelivat toisen asteen käyrät käyttämällä hyväksi Weierstrassin yksinkertaisten jakajien teoriaa.


title: Felix Klein

text: Klein teki ensimmäiset tärkeät matemaattiset löytönsä vuonna 1870. Yhteisyössä Sophus Lien kanssa hän löysi asymptoottisten käyrien perustavat ominaisuudet Kummerin pinnoilla. He ryhtyivät tutkimaan W-käyriä, jotka ovat invariantteja eräässä projektiivisten muunnosten ryhmässä. Juuri Lie teki Kleinille tutuksi ryhmän käsitteen, jolla hänen myöhemmissä tutkimuksissaan oli keskeinen sija. Klein opiskeli ryhmäteoriaa myös Camille Jordanin johdolla.


title: Felix Klein

text: Klein keksi hänen mukaansa nimetyn Kleinin pullon, yksipuolisen suljetun pinnan, jota ei voida toteuttaa kolmiulotteisessa euklidisessa avaruudessa mutta joka voidaan ajatella lieriönä, jonka toista päätä on venytetty niin, että se läpäisee lieriön vaipan ja yhtyy lopulta lieriön toiseen päähän "sisäpuolelta." Neli- tai useampiulotteiseen avaruuteen se kyllä voidaan upottaa.


title: Felix Klein

text: 1890-luvulla Klein siirtyi tutkimaan matemaattista fysiikkaa, jossa hän ei aikaisemmin ollut edennyt pitkälle, ja hän laati Arnold Sommerfeldin kanssa tutkielman gyroskoopista. Vuonna 1894 hänen aloitteestaan ryhdyttiin laatimaan matematiikan ja sen sovellusten ensyklopediaa, "Encyklopädie der mathematischen Wissenschaften", joka tunnetaan myös Kleinin ensyklopediana. Hanke, joka kesti vuoteen 1935 saakka, tuotti hakuteoksen, jolla on pysyvä arvo.


title: Felix Klein

text: Göttingenissä Klein teki vuonna 1871 huomattavia tutkimuksia geometrian alalta. Hän julkaisi kaksi tutkielmaa "Niin sanotusta epäeuklidisesta geometriasta", ja niissä hän osoitti, että euklidiset ja epäeuklidiset geometriat voitiin molemmat käsittää erikoistapaukiksi projektiivisesta pinnasta, johon on liitetty tietynlainen kartioleikkaus. Tästä seurasi se huomattava päätelmä, että epäeuklidinen geometria on ristiriidaton, jos ja vain jos euklidinen geometria on sellainen, ja täten hän asetti euklidisen ja epäeuklidisen geometrian samalle perustukselle lopettaen epäeuklidisesta geometriasta käydyn kiistan. Arthur Cayley ei koskaan hyväksynyt Kleinin todistelua vaan piti niitä kehäpäätelmänä.


title: Felix Klein

text: Kleinin vuonna 1872 laatima yhteenveto geometriasta niiden avaruuden ominaisuuksien tutkimuksena, jotka ovat invariantteja annetussa muunnosryhmässä, tunnetaan nimellä Erlangenin ohjelma, ja se vaikutti syvällisesti matematiikan kehitykseen. Tämä ohjelma sai alkunsa Kleinin virkaanastujaisesitelmästä Erlangenin professorina, vaikka se ei tuolloin ollutkaan esitelmän aiheena. Tämä ohjelma tavoitteli geometrialle yhtenäistettyä lähestymistapaa, josta on tullut hyväksytty nykyaikainen näkemys. Klein osoitti, että annetun geometrian oleelliset ominaisuudet voidaan esittää muunnosryhmän avulla, johon kuuluvissa muunnoksissa kyseiset ominaisuudet säilyvät. Täten ohjelmassa esitetty geometrian määritelmä soveltui sekä euklidiseen että epäeuklidiseen geometriaan.


title: Felix Klein

text: Nykyisin Kleinin saavutusten merkitys geometrian kannalta on mitä selvin. Ne ovat tulleet siinä määrin osaksi nykyistä matemaattista ajattelua, että nykyisin on vaikea tajuta, että nekin ovat aikoinaan olleet uutuuksia ja miksi niitä eivät kaikki hänen aikalaisensa heti hyväksyneet.


title: Felix Klein

text: Klein piti tärkeimpinä saavutuksinaan kompleksianalyysin alalla tekemiään tutkimuksia. Hän havaitsi yhteyden eräiden Riemmannin ideoiden ja invarianssiteorian välillä. Kompleksianalyysiin liittyen hän tutki myös lukuteoriaa, abstraktia algebraa, ryhmäteoriaa, geometriaa useammassa kuin kolmessa ulottuvuudessa sekä differentiaaliyhtälöitä, erityisesti keksimiään elliptisiä modulaarisia funktioita ja automorfisia funktioita.


title: Felix Klein

text:
Klein osoitti, että modulaarinen ryhmä siirtää kompleksitason perustavaa aluetta niin, että se tesselloi tason. Vuonna 1879 hän tutki PSL(2,7):n vaikutusta, joka voidaan käsittää modulaarisen ryhmän kuvaksi, ja johti eräälle nykyisin Kleinin neljännen asteen pinnaksi kutsutulle Riemannin pinnalle eksplisiittisen esityksen. Hän osoitti, että tämä pinta oli käyrä projektiivisessa avaruudessa, että sen yhtälö oli
ja että sen symmetriaryhmä oli PSL(2,7), jossa on 168 alkiota. Hänen tutkielmansa "Ueber Riemann's Theorie der algebraischen Funktionen und ihre Integrale" vuodelta 1882 käsittelee kompleksianalyysiä geometrisesti ja yhdistää potentiaaliteorian ja konformikuvaukset. Hän käytti hyväkseen myös virtausdynamiikan käsitteitä.


title: Felix Klein

text: Klein tutki korkeamman kuin neljännen asteen yhtälöitä ja oli erityisen kiinnostunut transkendenttisistä menetelmistä yleisen viidennen asteen yhtälön ratkaisemiseksi. Hermiten ja Kroneckerin kehittämillä menetelmillä hän muotoili samankaltaisia tuloksia kuin Brioschi ja sai ongelman täydellisesti ratkaisuksi ikosaedriryhmien avulla. Tämä johti hänet laatimaan tutkimuksia myös elliptisistä modulaarisista funktioista.


title: Felix Klein

text: Vuonna 1884 kirjoittamassaan teoksessa ikosaedristä Klein pani alulle automorfisten funktioiden teorian, joka yhdisti algebran ja geometrian. Henri Poincaré oli kuitenkin julkaissut automorfisten funktioiden teorian perusteet jo vuonna 1881, mikä johti ystävällismieliseen kilpailuun heidän välillään. Molemmat yrittivät muotoilla ja todistaa suuren uniformisaatiolauseen, jonka mukaan jokainen yhdesti yhtenäinen Riemannin pinta voidaan kuvata konformisesti joko avoimelle yksikkökiekolle, tasolle tai laajennetulle tasolle. Klein onnistui muotoilemaan teoreeman ja yritti todistaa sen. Niihin aikoihin hänen terveytensä kuitenkin romahti, kuten edellä on mainittu.


title: Felix Klein

text: Klein laati automorfisia- ja elliptisiä modulaarisia funktioita koskevista tutkimuksistaan neliosaisen teoksen Robert Fricken kanssa, mihin meni yli 20 vuotta.


title: Tunbaot

text: Tunbaot (, pinyin: Túnbǎorén, joiden sanakirjojen mukaan Túnpǔrén; Tunbao tarkoittaa "armejan linnoitusta" kiinaksi) ovat Kiinassa asuva etninen ryhmä, joskaan heillä ei ole virallista etnisen vähemmistön asemaa. Suurin osa heistä asuu Yunjiuvuoren lähistöllä Guiyangin kaupungista länteen Guizhoun maakunnassa. Vaikka suurin osa heistä polveutuu han-kiinalaisista, heillä on erillinen etninen identiteetti.


title: Tunbaot

text: Tunbaojen esi-isät saapuivat alueilleen vuonna 1381. Tuolloin paikalliset kapinoivat Ming-dynastiaa vastaan ja kapinan tukahduttamiseksi Minghallinto lähetti paikalle 300 000 sotilasta. Sotaretkeä johti Zhu Yuanzhang. Osa sotilaista asettui sittemmin alueelle ja menivät naimisiin paikallisten han-kiinalaisten, sekä miaojen ja yaoiden kanssa. Ajan kuluessa he alkoivat käyttää itsestään nimitystä "lao hanzu" (), joka tarkoittaa "muinaisia han-kiinalaisia". Kun alueelle muutti lisää han-kiinalaisia 1600- ja 1700-luvuilla, syntyi myös käsitys tunbaoista erillisenä ryhmänä han-kiinalaisista, kun he pyrkivät erottautumaan uusista tulijoista.


title: Tunbaot

text: Suurin osa tunbaoista on maanviljelijöitä. Heidän perinteinen uskonsa on sekoitus buddhalaisuutta, taoismia, sekä miaoilta ja yaoilta omaksuttua animismia. Tunbaojen kotiseudulla on yli 20 heidän temppeliään. Tunbaonaiset pukeutuvat perinteisesti nilkkoihin yltävään puuvillakaapuun, valkoiseen tai siniseen silkkivyöhön vyötäröllä, sekä mustaan esiliinaan. Ehkä tunnetuin osa tunbaoiden kulttuuria on kuitenkin niin sanottu maaooppera, jota on kuvailtu Kiinan teatteriperinteen eläväksi fossiiliksi sen säilyttäessä piirteensä Ming-dynastian ajoilta.


title: Henry Chauvel

text: Sir Henry George Chauvel (tunnetaan yleisemmin Harry Chauvel; 16. huhtikuuta 1865 – 4. maaliskuuta 1945) oli australialainen sotilaskomentaja ja myöhemmin kenraali, joka taisteli toisessa buurisodassa ja Lähi-idän näyttämöllä ensimmäisessä maailmansodassa.


title: Henry Chauvel

text: Chauvelin tytär oli tunnettu australialainen lastenkirjailija Elyne Mitchell.


title: Karihaaran saha

text: Karihaaran saha oli vuosina 1873–2014 toiminut saha Kemissä Karihaaran kaupunginosassa. Saha oli vuoteen 1919 höyrysaha. Sahan perustivat norjalaiset liikemiehet Terje Olsenin johdolla. Saha perustettiin Kemijoen suistoalueelle itäisen joen suistohaaran eli Vähähaaran puolella olevalle Sahasaarelle. Karihaaran saha käynnistettiin kuusiraamisena helmikuussa 1874, ja sahatavaran laivaukset maailmanmarkkinoille alkoivat kesäkuussa. Perustetun osakeyhtiön nimeksi tuli "Kemi Ångsågs Aktiebolag". Sahan toimittua kolme vuotta se ajautui konkurssiin. Konkurssipesä siirtyi vuonna 1884 uudelleen perustettavalle norjalaisomisteiselle sahayritykselle "Karihaara Ångsågs Aktiebolagille". Saha toimi vuokrasahana lähinnä oululaiselle in kauppahuoneelle, kunnes vuonna 1890 tämä ja yhdessä toisen oululaisen kauppahuoneen G. & C. Bergbomin kanssa osti sahan.


title: Karihaaran saha

text: Bergbomin ja Snellmanin kauppahuoneet perustivat Trävaruaktiebolaget Kemin eli Kemiyhtiön vuonna 1893. Yhtiön toiminnan muodostivat Bergbomien Laitakarin, yhteinen Karihaaran ja Snellmanien Röyttän höyrysahat sekä muutama pienempi vesisaha Pohjois-Suomessa. Yhtiön pääpaikka oli Oulussa, jossa omistajasukujen toiminnan keskus sijaitsi. Yhtiön toimitusjohtajana toimivat Snellman-suvun edustajat eli ensin vuoden ennen kuolemaansa kauppaneuvos Albert Oskar Snellman ja sen jälkeen nuorempi veli kauppaneuvos Karl August Snellman vuoteen 1918 asti. Toimintaa sahoilla johtivat isännöitsijät, jotka olivat yhtiön näkyviä hahmoja sahalla. Yhtiön ensimmäinen vuosi meni erilaisissa järjestelyissä. Ensimmäinen Kemiyhtiön tavaramerkillä laivattu puutavaraerä lähti Karihaarasta kesällä 1894.


title: Karihaaran saha

text: Kolme Kemiyhtiön sahaa toimivat aluksi itsenäisinä. Suurin sahoista oli Karihaara, joka tuotti eniten lukuun ottamatta vuotta 1904. Viisivuotisjaksolla 1896–1900 Karihaaran vuosikeskiarvo oli 56 200 kuutiota. Vuosien 1901–1905 keskiarvo oli hieman pienempi eli 53 600 kuutiota. Kauden ennätys oli vuonna 1900 eli 67 800 kuutiota. Työntekijöitä vuosisadan vaihteen jälkeen oli Karihaaran sahalla yli 400 – ennätysvuonna 1900 peräti 540. Karihaaran sahalla ensimmäinen työtaistelu oli toukokuussa 1906, joka kesti noin kuukauden ajan.


title: Karihaaran saha

text: Kemiyhtiön sahaustoiminta laajeni vuonna 1909 Ruotsin puolelle, kun yhtiö osti Haaparannan edustalla Seittenkarin saarella sijainneen Sandvikin sahan. Sahaa varten Kemiyhtiö perusti ruotsalaisen tytäryhtiön "Svenska Trävaruaktiebolaget Kemi"-yhtiön. Vuonna 1914 käynnistyneen ensimmäisen maailmansodan aikaan ruotsalaisesta tytäryhtiöstä oli todellista hyötyä, kun Kemiyhtiö saattoi käyttää puolueettoman Ruotsin yritystään tuotteittensa vientiin länsimaihin, kuten Britanniaan ja Hollantiin. Lisäksi kirjeenvaihto asiakkaisiin voitiin hoitaa Sandvikin kautta. Kemiyhtiö käytti tuotteittensa vientiin vuosina 1916 ja 1917 norjalaista Narvikin satamaa, jonne tavara kuljetettiin rautateitse.


title: Karihaaran saha

text: Suomen itsenäistyessä Kemiyhtiöstä oli tullut mekaanisen ja kemiallisen puunjalostuksen yritys. Sulfiittiselluloosan tuotanto naapurisaarella Pajusaaressa aloitettiin syksyllä 1919. Samaan aikaan käynnistettiin sahan uudistus- ja laajennusohjelma, jolloin sahan kymmen raamia vaihdettiin kahdeksaan uuteen sekä kaikki laitteet vaihdettiin sähkökäyttöisiksi, joten höyryn aikakausi oli mennyt ohi.


title: Karihaaran saha

text: Sahaus oli aikaisemminkin ollut suhdanneherkkää, ja samaan tilanteeseen päädyttiin 1920-luvun alussa. Kesäkuussa 1921 Karihaaran saha kuten Röyttä ja Laitakari pysäytettiin. Karihaara seisoi silloin kaksi ja puoli kuukautta. Kysyntä parani pian sen jälkeen ja palattiin normaaliin tuotantorytmiin. 1920-luvun loppupuoliskolla sahaukseen vaikuttivat myös lakot, joita oli mm. kesällä 1926 kuukauden ajan. Raaka-ainevarojen rajallisuuden ja sahaustarpeen hallitsemiseksi suunniteltiin pienempien yksikköjen sulkemista ja sahakohtaisia tuotantorajoituksia. Sahateollisuuden huippuvuodeksi muodostui vuosi 1927, joka ylitettiin seuraavan kerran vasta 1979. Karihaaralle suunniteltiin 1920-luvun puolivälissä 135 000 kuution osuutta. Muista sahoista Royttän sahaa ei enää rakennettu vuonna 1928 tapahtuneen tulipalon jälkeen. Lisäksi ruotsalaisesta Sandvikin sahasta päätettiin luopua.


title: Karihaaran saha

text: Vuonna 1922 Kemiyhtiön toimitusjohtajaksi valittu Alfred Möller kannatti suuntautumista selluteollisuuteen sahauksen kustannuksella. Hänen aikanaan sahateollisuudessa olikin purettu päällekkäisyyksiä ja tuotantokapasiteettia. Kemiyhtiössä suunniteltiin uuden sulfaattiselluloosayksikön rakentamista, joka valmistui vuonna 1927. Sahatavaroiden hinnat alkoivat laskea ylitarjonnan vuoksi jo vuonna 1929. Tähän oli pääsyynä Neuvostoliiton tulo halvoilla hinnoilla sahatavaran myyjäksi kansainvälisille markkinoille. Pian sen jälkeen alkanut lamakausi vaikutti myös Karihaaran sahan toimintaan. Toimihenkilöiden palkkaa alennettiin merkittävästi, useita kymmeniä prosentteja. Tuotantoa ei tarvinnut kuitenkaan juurikaan rajoittaa. Kemiyhtiö selvisikin lamakaudesta – yhtiön sahateollisuus teki joka vuosi voitollisen tuloksen.


title: Karihaaran saha

text: Möllerin seuraaja Kemiyhtiön toimitusjohtajana oli Karl Erik Ekholm, joka oli yhtiön hallituksessa toimineen kenraalimajuri Waldenin ehdokas. Hänen aikanaan, joka kesti vuoteen 1937, uudistettiin Karihaaran saha perusteellisesti. Siinä yhteydessä tehostettiin myös sahan ja sellutehtaan yhteistoimintaa. Sahausta oli lisätty 1930-luvun alussa Karihaarassa korvaamalla Röyttän tuotanto. Sahan uudistus tuloksena Euroopan suurin saha valmistui vuoden 1936 lopulla. Vuonna 1937 sahatavaraa valmistui Karihaarasta 316 145 kuutiota, josta pääosa Karihaarassa ja loput Laitakarin sahalta. Verrattaessa 1930-luvun saha- ja massateollisuutta, selluloosa toi kolmena vuonna eli 1932, 1936 ja 1939 enemmän rahaa kuin sahateollisuus. Kemiyhtiöstä tuli vuonna 1937 Suomen suurin sahatavaran viejä. Yhtiö ohitti perinteisesti ykkösasemassa olleen Enso-Gutzeitin. Sahauksen kannalta merkittävin muutos oli Laitakarin sahan toiminnan lopettaminen vuonna 1939. Näin Kemiyhtiön toiminta sahauksenkin osalta oli keskitetty Karihaaraan.


title: Karihaaran saha

text: Sodan syttyminen Euroopassa syyskuussa 1939 katkaisi vientitoiminnan. Sahatavaran tuotanto supistui sotavuosina 1939–1945 100 000–130 000 kuutioon, eli sahatavaran tuotanto oli karkeasti 40 prosenttia huippuvuoden 1937 tuotannosta. Tehdasalue säästyi sotien aikana tuhoilta. Lapin sodan tapahtumat lokakuussa 1944 muodostivat uhan myös sahalle, koska perääntyvät saksalaiset uhkasivat tuhota teollisuusalueen. Suomalaisjoukkojen onnistui kuitenkin suojata aluetta, vaikka saksalaiset pommittivatkin sitä.


title: Karihaaran saha

text:
Suuremman tuhon Karihaaran sahalle aiheutti sodan jälkeen syyskuussa 1949 hinaajan piipun kipinästä alkunsa saanut lautatarhan suurpalo, joka tuhosi lautatarhan lähes kokonaan eli 105 000 kuutiota sahatavaraa. Onnena onnettomuudessa oli se, että markkinat olivat juuri silloin hiljaiset ja täysmääräinen varaston vakuutus korvasikin tulipalon aiheuttamat menetykset. Tulipalon vaatimat uudistukset eivät kaikilta osin kuitenkaan valmistuneet seuraavaan 1950-luvun alun korkeasuhdanteeseen eli Korean sodan aiheuttamaan talouden nousuun.
Kehitys yhtiön eri tuotantoaloilla parani 1950-luvulla. Niin myös sahatavaran tuotanto Karihaarassa, sillä vuonna 1957 sahan tuotanto nousi 240 000 kuutioon. Ennätykseen sahauksessa päästiin vuonna 1961, jolloin Karihaarassa sahattiin 300 000 kuutiota. Sittemmin tuotanto vaihteli suhdanteista riippuen 175 000 kuution tasolla.


title: Karihaaran saha

text: Sodan jälkeinen aika 1950- ja 1960-luvulla muutti Kemiyhtiön selkeästi kemiallisen metsäteollisuuden yritykseksi, jonka tavoitteena oli käsitellyn puuaineksen jalostusasteen nostaminen. Tuloksena oli kartonginvalmistus selluraaka-aineesta. Sahaustoiminnan eli mekaanisen metsäteollisuuden puolella käynnistettiin myös hieman myöhemmin kehitysohjelma eli vuosiksi 1973–1975. Se sisälsi pääasiassa sahatavaran jälkikäsittelylaitoksia. Sen jälkeen uusittiin varsinaisen sahan 1930-luvulta olevat koneistot. Kahdeksan vanhan kehäsahan tilalle valmistui vuonna 1976 pelkkahakkurivannesahalinja. Sinä vuonna mekaanisen metsäteollisuuden investoinnit olivat Kemiyhtiössä suuremmat kuin yhtiön kemiallisen metsäteollisuuden.


title: Karihaaran saha

text: Sahaustoiminta oli vielä aktiivista 1980-luvulla. Työntekijämäärä lähenteli suurimmillaan tuhatta ihmistä. Markinatilanne etenkin 1990-luvun alussa muutti tilannetta epäedullisemmaksi mekaanisen metsäteollisuuden yrityksille. Kemiyhtiö fuusioitui vuoden 1991 jälkeen osaksi Metsä-Botniaa, jolloin sahaus eli mekaaninen metsäteollisuus tuli osaksi yritystä Oy Botnia Wood Ab. 1990-luvulla konsernin mekaanisen metsäteollisuuden johtajana toimi Antti Reinikka. Yrityksen pääomistaja Metsäliitto teki omistus- ja toimialajärjestelyitä 1990- kuin 2000-luvuilla. Vuonna 1995 siitä tuli osa Metsäliiton Metsä Timberiä ja edelleen vuonna 2000 Finnforestia. Vuodesta 2006 Karihaaran saha oli osa Metsäliiton Puutuoteteollisuutta, joka sittemmin alkoi käyttää nimeä Metsä Wood.


title: Karihaaran saha

text: Karihaaran sahan toiminta osana muuta Suomen mekaanista metsäteollisuutta oli altis kansainvälisille taloussuhdanteille. Tuotannon määrä 1990- ja 2000-luvuilla oli noin 100 000 kuutiota, josta vientiin meni 70 prosenttia. Alalla oli tänä aikana ylikapasiteettia, ja kustannusrakenteen kalleuden vuoksi oli alalla toimintavaikeuksia. Lopullisen iskun toiminnan alasajolle antoi 2000-luvun ensimmäisen vuosikymmenen lopun kansainvälinen taantuma. Sen seurauksena sahan tuotannollinen toiminta keskeytyi toukokuussa 2009, jolloin jäljellä olleet 60 sahan työntekijää lomautettiin. Lopullinen päätös sahan sulkemisesta tehtiin kesäkuussa 2014.


title: Jarabulus

text: Jarabulus () on Aleppon maakunnassa sijaitseva kaupunki Syyriassa. Sen asukasluku oli 11 570 vuoden 2004 väestönlaskennassa. Kaupunki sijaitsee Eufratjoen rannalla Assadjärven pohjoispuolella Syyrian ja Turkin raja-alueen eteläpuolella.


title: Valdemar Psilander

text: Valdemar Einar Psilander (9. toukokuuta 1884 Kööpenhamina – 6. maaliskuuta 1917 Kööpenhamina) oli tanskalaisen mykkäelokuvan merkittävimpiä tähtinäyttelijöitä. Psilander näytteli peräti 83:ssa Nordisk Filmin tuottamassa elokuvassa 1910-luvulla.


title: Valdemar Psilander

text: Valdemar Psilanderin vanhemmat olivat Gustav Henrik Psilander ja Emma Axeline Eggertsen. Psilander aloitti uransa kööpenhaminalaisessa Casino-teatterissa joulukuussa 1901 roolilla kansankomediassa "Alt for fædrelandet". Vuosina 1907–1909 hän näytteli Fredriksberg Teatterissa (Aveny-T) ja Dagmar Teatterissa. Hänen roolitehtäviään oli muun muassa Bill Sikes näytelmässä "Oliver Twist". Psilanderin menestys teatterilavoilla jäi verraten vaatimattomaksi.


title: Valdemar Psilander

text: Psilander debytoi valkokankailla lokakuussa 1910 Axel Strømin ohjaamassa mykkäelokuvassa "Dorian Grays Portræt". Nordisk Film palkkasi hänet seuraavana vuonna August Blomin ohjaamaan elokuvaan "Suurkaupungin yöelämän seuraukset" ("Ved fængslets port"). Elokuvasta tuli menestys ja Psilander sai hyvät arviot suorituksestaan.


title: Valdemar Psilander

text: Psilanderin suosio laajeni myös Tanskan ulkopuolelle, etenkin Saksaan, Venäjälle ja Unkariin. Psilander oli aikanaan Nordisk Filmin parhaiten palkattu näyttelijä: vuonna 1915 hänen tulonsa olivat 100 000 kruunua - seitsemän kertaa enemmän kuin toisen suosikkinäyttelijän, Olaf Fønssin tulot.


title: Valdemar Psilander

text: Valdemar Psilander avioitui 22. joulukuuta 1911 näyttelijä Edith Buemann Psilanderin (Edith Groth) (1879–1968) kanssa. Pariskunta erosi 1916. Valdemar Psilander kuoli seuraavana vuonna 32 vuoden ikäisenä.


title: Kala Siguida

text: Kala Siguida on maalaiskunta Ségoun alueen Nionon piirissä Malissa. Sen keskuskylä Molodo sijaitsee Nigerjoesta lähtevän Sahelin kanavan varrella kymmenen kilometriä Nionosta maanteitse länteen. Kunnassa on 20 300 asukasta (vuonna 2009).


title: Kala Siguida

text: Kala Siguidan kunta rajoittuu pohjoisessa Nionon piirin Marikon, idässä Nionon ja etelässä Siribalan kuntiin sekä lännessä Ségoun piirin N’Koumandougoun ja Bellenin kuntiin. Kunta sijaitsee Office du Nigerin keinokastelualueella.


title: Kala Siguida

text: Molodon kylä on saanut alkunsa vuonna 1945 perustetusta Office du Nigerin työläisasutuksesta. Nykyiseen kuntaan kuuluu 16 kylää. Asukkaat ovat etupäässä bambaroita, fulbeja, bozoja, maureja, tuaregeja, belloja ja songhaita.


title: Kala Siguida

text: Paikallisia elinkeinoja ovat maanviljely, karjanhoito, kalastus ja kaupankäynti. Tärkein viljelykasvi on riisi. Kotieläimiä ovat naudat, lampaat ja vuohet. Kunnassa pidetään kahdet viikoittaiset markkinat.


title: Kala Siguida

text: Kylistä on maantieyhteydet Nionoon. Palveluihin kuuluu kymmenen alakoulua, yksi yläkoulu, koulutus- ja kehittämiskeskus (CED), terveysasema ja yksityinen klinikka.


title: Talkin’ About...

text: Talkin’ About... on suomalaisen Ramblers-yhtyeen toinen studioalbumi, joka julkaistiin vuonna 1982.


title: Talkin’ About...

text: Kaikki kappaleet säveltänyt ja sanoittanut Köpi Kurikka, ellei toisin mainittu.


title: Bariumkloridi

text: Bariumkloridi (BaCl) on barium- ja kloridi-ionien muodostama epäorgaaninen ioniyhdiste. Yhdistettä käytetään muun muassa veden puhdistamiseen, teräksen valmistuksessa, keramiikan valmistamiseen ja tuholaismyrkkynä.


title: Bariumkloridi

text: Huoneenlämpötilassa bariumkloridi on väritöntä kiteistä ainetta. Yhdisteestä on kaksi kiderakenteeltaan erilaista muotoa monokliininen α-muoto ja kuutiollinen β-muoto. Näistä huoneenlämpötilassa stabiilimpi on α-muoto, joka muuttuu β-muodoksi kuumennettaessa 925 °C:n lämpötilaan. Kidevedettömän yhdisteen lisäksi tunnetaan kidevedellinen dihydraatti (BaCl·2HO, CAS 10326-27-9). Kidevesi poistuu yhdisteen rakenteessa kuumennettaessa 113 °C:n lämpötilaan ja samalla yhdiste sulaa.


title: Bariumkloridi

text: Bariumkloridia valmistetaan teollisesti nykyään neutraloimalla vetykloridia joko bariumsulfidiliuoksella tai bariumkarbonaatilla tai bariumsulfidin ja kloorin välisellä reaktiolla. Reaktion jälkeen vesi poistetaan haihduttamalla. Aikaisemmin käytettiin myös bariumsulfaatin kuumentamista hiilen ja kalsiumkloridin läsnä ollessa, mutta uudemmat taloudellisemmat prosessit ovat syrjäyttäneet sen.


title: Bariumkloridi

text: Bariumkloridia voidaan käyttää muiden bariumyhdisteiden kuten bariumkarbonaatin ja -sulfaatin valmistamiseen. Muita käyttökohteita ovat teräksen valmistus, metallurgiassa suolakylvyissä lisäaineena, koska se muodostaa useiden kloridien kanssa eutektisen seoksen, lasin ja keramiikan valmistuksessa, väriaineiden valmistuksessa, sulfaattien saostamiseen vedenpuhdistuksen yhteydessä, puun lahonestoaineena ja analyyttisessä kemiassa reagenssina. Ilotulitteissa bariumkloridilla voidaan tuottaa vihreää valoa.


title: Bariumkloridi

text: Muiden vesiliukoisten bariumyhdisteiden tavoin myös bariumkloridi on hyvin myrkyllistä. Yhdiste ärsyttää hengityselimiä, silmiä ja ihoa. Aineen aiheuttaman myrkytyksen oireita ovat muun muassa voimakas vatsakipu, kouristukset, huonovointisuus ja tajuttomuus.


title: Juli Kolosov

text: Juli Mihailovitš Kolosov (, 18. joulukuuta 1892 Jekaterinburg, Venäjä – 1943) oli venäläinen hyönteistieteilijä.


title: Juli Kolosov

text: Kolosov oli jo nuorena kiinnostunut hyönteisistä, joiden tutkimiseen häntä kannusti myös yksi Uralin luonnontieteellisen seuran perustajista Jegor Kler. Kolosov pääsi vuonna 1911 opiskelemaan matematiikan ja fysiikan tiedekuntaan Pietarin yliopistoon, jossa hänen päätutkimuskohteekseen valikoitui entomologia. Ensimmäiset artikkelinsa hän julkaisi vuosina 1914–1915.


title: Juli Kolosov

text: Sodanvastaisten puheidensa takia Kolosov kuitenkin pidätettiin ja karkotettiin kaupungista vuonna 1915. Hän muutti siksi Kazaniin ja viimeisteli siellä opintonsa. Vuonna 1917 hän valmistui ja palasi Jekaterinburgiin, jossa hän aloitti työt Uralin valtionyliopistossa. Sen entomologian professoriksi hänet nimettiin vuonna 1924. Tämän lisäksi 1920-luvun lopussa ja 1930-luvun alussa Kolosov työskenteli useissa paikoissa, kuten professorina Valko-Venäjän maatalousakatemiassa. Kolosov tutki Uralin alueen hyönteisfaunaa. Kollegoidensa kanssa hän keräsi mittavan hyönteiskokoelman, joka on talletettuna Jekaterinburgin (silloisen Sverdlovskin) luonnontieteelliseen museoon.


title: Juli Kolosov

text: Kolosovia pidettiin erittäin hyvänä luennoijana. Aikalaiset kuvasivat häntä älykkääksi ja sujuvaksi latinan, ranskan ja sakasan puhujaksi. Kolosov hyökkäsi voimakkaasti joitakin tieteilijöitä vastaan, joden hän katsoi esimerkiksi plagioineen töitään. Kenties hankkimiensa vihamiesten ilmiantamana Kolosov pidätettiin vuonna 1937 nimettömän vihjeen perusteella Stalinin vainojen yhteydessä. Pidätyksen jälkeen hänet kuljetettiin vankileireille Kolyma-joelle. Neuvostoliiton sisäministeriön arkistojen mukaan Kolosov kaatui jollakin toisen maailmansodan rintamalla vuonna 1943 ja hänen kunniansa palautettiin kuoleman jälkeen.


title: Roope Jussila

text: Roope Jussila (19. huhtikuuta 1943 Varkaus – 11. joulukuuta 2013 Helsinki) oli suomalainen lähetystöneuvos.


title: Roope Jussila

text: Jussila oli lähes 40 vuotta ulkoministeriön palveluksessa. Hänen ulkomaisia asemapaikkojaan olivat Marseille, San Francisco, Lagos, Ankara, Alger, Tunis ja Praha. Jussila vastasi Algerian sisällissodan aikana vuonna 1994 puolen vuoden ajan yksin asiainhoitajana Suomen Algerin suurlähetystön toiminnasta kun lähetystön muu henkilökunta siirtyi levottomien olojen takia Tunisiin. Hän oli sitten va. asiainhoitajana Tunisissa 1995–1996.


title: Roope Jussila

text: Jussila julkaisi muistelmansa vuonna 2009 nimellä "Diplomaattisia mustelmia eli miten selviytyä kissojen kanssa maailmalla". Hänellä oli kaikissa asemapaikoissaan lemmikkeinä kissoja ja kissojen hoidon tuntijana hän oli muun muassa avustamassa kun presidentti Tarja Halosen kissat Miska ja Rontti muuttivat Mäntyniemeen.


title: Roope Jussila

text: Jussila esiintyi pienessä sivuosassa hasista polttelevana keikarina Jaakko Pakkasvirran vuonna 1968 ohjaamassa elokuvassa Vihreä leski.


title: Riihivaaran mäkikeskus

text: Riihivaaran mäkikeskus on kuuden hyppyrimäen muodostama mäkihypyn suorituspaikka Lieksassa.


title: Riihivaaran mäkikeskus

text: Vuonna 1972 parannetiin mäkikeskuksen valaistusta. Järjestäytynyt mäkihyppytoiminta loppui vuonna 1979. Vuonna 1990 K55-mäki remontoitiin hyppykuntoiseksi, lisäksi mäkikeskukseen rakennettiin hissi. Kesällä 1991 K55-mäen hyppyrin keulaa madallettiin 22 senttimetrillä jotta hyppyjen lentorata olisi matalampi, lisäksi lähtölavat korvattiin seitsemällä lähtöpuomilla. Vuonna 1993 K15-mäen alastulorinteeseen asennettiin muovitus. Vuonna 1996 K28-mäki purettiin ja tilalle rakennettiin K35-mäki. Kesällä 1999 K55-mäen alastulorinteeseen asennettiin muovitus. Nykyisin muovitus on K55, K35, K23 ja K15-mäissä


title: Riihivaaran mäkikeskus

text: Vuodesta 2000 asti on järjestetty heinäkuussa Vaskiyhdistettykilpailut, joihin on osallistunut mm. Bernhard Gruber, Marco Pichlmayer ja kaikki Suomen ja Viron kansainvälisentason yhdistetyn kilpailijat. Mäkiosuus hypätään Riihivaaran hyppyrimäestä ja hiihto-osuus kilpaillaan Pielisentiellä.


title: Riihivaaran mäkikeskus

text: Mäen K-piste on 55 metrissä, mäessä on muovitus.


title: Riihivaaran mäkikeskus

text:
Mäkiennätyksen 61,5 metriä on hypännyt Kalle Keituri.
Kesämäkiennätyksen 60,5 metriä ovat hypänneet Jaakko Tallus ja Ilkka Herola.
Mäen K-piste on 35 metrissä, mäessä on muovitus.


title: Riihivaaran mäkikeskus

text:
Mäkiennätyksen 42,0 metriä on hypännyt Lauri Asikainen.
Naisten mäkiennätyksen 16,5 metriä on hypännyt Sanna Louhelainen.
Mäen K-piste on 23 metrissä, mäessä on muovitus.


title: Riihivaaran mäkikeskus

text:
Mäkiennätyksen 21,0 metriä on hypännyt Lauri Leppänen.
Naisten mäkiennätyksen 11,0 metriä on hypännyt Sonja Ryynänen.


title: Ruostesiipiorneero

text: Ruostesiipiorneero ("Premnornis guttuliger") on orneeroiden heimoon kuuluva varpuslintu.


title: Ruostesiipiorneero

text: Ruostesiipiorneeroa tavataan Boliviassa, Kolumbiassa, Ecuadorissa, Perussa ja Venezuelassa. Lajin kanta on vakaa, ja se on luokiteltu elinvoimaiseksi.


title: Pisaraorneero

text: Pisaraorneero ("Premnoplex brunnescens") on orneeroiden heimoon kuuluva varpuslintu.


title: Pisaraorneero

text: Pisaraorneeroa tavataan Boliviassa, Costa Ricassa, Ecuadorissa, Kolumbiassa, Panamassa, Perussa ja Venezuelassa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Kultakalat 1933

text: Kultakalat 1933 (myös pelkästään "Kultakalat"; ; myös "Golddiggers of 1933") on vuonna 1933 ensi-iltansa saanut Mervyn LeRoyn ohjaama yhdysvaltalainen elokuvamusikaali, johon sekoittuu myös draamaa ja komediaa. Elokuvan pääosissa ovat Joan Blondell, Ruby Keeler, Aline MacMahon, Ginger Rogers ja Dick Powell. "Kultakalat 1933" kertoo neljästä Broadwayn revyytytöstä, jotka etsivät uutta musikaalia ja rikkaita sulhasia.


title: Kultakalat 1933

text: "Kultakalat 1933" perustuu Avery Hopwoodin näytelmään, jonka pohjalta Erwin S. Gelsey ja James Seymour laativat elokuvan käsikirjoituksen; dialogin tekivät David Boehm ja Ben Markson. Elokuvan tuottajina olivat Robert Lord ja Jack Warner, ja Warner Bros. oli elokuvan tuotanto- ja levittäjäyhtiönä. Elokuvamusikaalin musikaalinumerot ohjasi Busby Berkeley, ja elokuvan musiikista ja sävellyksestä vastasivat Harry Warren ja Al Dubin. Vuonna 2003 "Kultakalat 1933" valittiin kulttuurisesti, historiallisesti tai esteettisesti merkittävänä elokuvana säilytettäväksi Yhdysvaltain kongressin kirjaston National Film Registryssä.


title: Kultakalat 1933

text: "Kultakalat 1933" sijoittuu 1930-luvun lama-aikaan, jolloin neljä Broadwayn revyytyttöä ovat muiden lailla työttömiä. Heihin kuuluvat laulajatar Carol (Joan Blondell), nuori ja viaton Polly (Ruby Keeler), komedienne Trixie (Aline MacMahon) ja glamouria huokuva Fay (Ginger Rogers), jotka yrittävät saada varakkaat sulhaset. Revyytyttöjen luotto-ohjaaja Barney Hopkins (Ned Sparks) valmistelee heille uuden musikaalin, mutta lama-ajan tiukassa taloustilanteessa musikaalille ei ole rahoitusta. He saavat lopulta apua salaperäiseltä Brad Roberts -nimiseltä säveltäjältä (Dick Powell), joka myöhemmin paljastuu miljonäärin perijäksi. Musikaalin harjoitusten aikana Bradin rakkaus Pollya kohtaan kasvaa, mutta heidän onnensa tiellä ovat Bradfordin suvun edustajat.


title: Kultakalat 1933

text: "Kultakalat 1933" -elokuvassa on neljä laulu- ja tanssinumeroa, jotka suunnitteli, lavasti ja ohjasi Busby Berkeley. Berkeley laati myös musikaalinumeroiden koreografiat. Musikaalinumeroiden laulut sävelsivät ja sanoittivat Harry Warren ja Al Dubin.


title: Kultakalat 1933

text: Lisäksi elokuvaan kuvattiin Ginger Rogersin laulama ”I’ve Got to Sing a Torch Song” -musikaalinumero, joka kuitenkin leikattiin elokuvasta jälkituotannon aikana. Kappale esiintyy elokuvan alussa Dick Powellin laulamana. Alun perin musikaalinumero ”Pettin’ in the Park” suunniteltiin elokuvan loppuun, mutta numero ”Remember My Forgotten Man” valmistumisensa jälkeen sai paikan elokuvan lopussa Jack Warnerin ja Darryl F. Zanuckin määräyksestä. Harry Warren ja Al Dubin sävelsivät ja sanoittivat kappaleen ”Forgive Me for Loving You” elokuvaa varten, mutta sitä ei kuitenkaan käytetty.


title: Kultakalat 1933

text: Elokuvan "Kultakalat 1933" tarina perustuu Avery Hopwoodin komedianäytelmään "The Gold Diggers" (1919), joka oli saanut ensi-iltansa New Yorkin Broadwaylla Lyceum Theatressa 30. syyskuuta 1919. Näytelmä oli menestys, ja sitä esitettiin yhteensä 717 esitystä. Näytelmän viimeinen esitys oli 18. kesäkuuta 1921.


title: Kultakalat 1933

text: "Kultakalat 1933" -elokuvan työnimenä oli "High Life", ja se kuvattiin noin 433 000 dollarin budjetilla WB:n studiolla Kalifornian Burbankissa. Voimakas 6,4 momenttimagnitudin Long Beachin maanjäristys iski, kun musikaalinumeroa ”The Shadow Waltz” oltiin kuvaamassa 10. maaliskuuta 1933. Maanjäristys aiheutti studiossa sähkökatkoksen ja oikosulkuja. Henkilövahingoilta vältyttiin, vaikka Busby Berkeley oli vähällä pudota kamerapuomilta ja kuorotytöt olivat kymmenen metrin korkeudessa.


title: Kultakalat 1933

text: "Kultakalat 1933" sai Yhdysvaltain ensi-iltansa maanlaajuisesti 27. toukokuuta vuonna 1933, ja Suomessa elokuva sai ensi-iltansa 25. joulukuuta 1933. "Kultakalat 1933" oli ilmestyessään suuri arvostelu- ja yleisömenestys. Vuonna 1934 Nathan Levinson sai Oscar-ehdokkuuden parhaasta äänityksestä. Rotten Tomatoes -sivuston mukaan kriitikoiden arvosteluista täysi sata prosenttia on myönteistä perustuen yhdeksään arvosteluun.


title: Kultakalat 1933

text: Warner Home Video julkaisi "Kultakalat 1933" ensimmäistä kertaa DVD:nä Yhdysvaltain markkinoille 21. maaliskuuta vuonna 2006.